url: =Kum Za Khat Laisim Minam ~ Hau Za Cin :: ZOMI DAILY\nposted on 19 February 2016 at 10:25 am Lomkholna: Article, Hauzacin\nPil mahmah ta leh kilawm hi. Mihing khat in kum za khat sung laisim tazen leh theihna zai mahmah ta ding hi. Pilna tampi mu ding, theihna tampi khang ding, gamtat luhekzia ding thei mahmah ta ding hi. A kilawm a kituak in gamta siam ding hi. A hoih a hoihlo khentel thei ding hi. A sia a pha thei dinga, a pil leh a hoihzaw teel in a kiim a kianga omte a puah ding hi. A kisam mite huh dinga, a zawngkhal mite lamsang ding hi. A pilzaw a om leh etteh dinga, amau a bat theihna dingin hanciam ding hi. Thudik thuman thei ding ahih manin a pil leh thudik thuman tawh gamta nuam dinga, tua mah midang kiangah pulak nuam ding hi. Picing mahmah tading ahih manin pai a kisin tung naupang a khut pan len in makaih dinga, ‘ka nung hong zui in’ ci in paisan ziaulo ding hi.\nMinam hileh e?\nMinam khat in kum 100 laisim leh ama minam hihna leh ama hihna kitel mahmah ta ding hi. A minam bulpi leh a khankhiatna, a kipatna, a khantohzia leh a maban bek hilo in a tulaitak dinmun mahmah tel mahmah ding hi. Khan khat pen kum 20 ahih leh khan 5 bang kisuangsawn khin ding ahih manin tua khang 5 kisuangsawn te in a omsa, a kipsa ngeina leh minam hihnate limtak in kemcing, zuun, puah ding hi. Tawmkhat ensuk leng.\n1. Amah leh amah kitel ding hi: Minam khat in lai kum za khat sim tazen leh adang genloh ama hihna kitel ding hi. Amah kua hi a, amah koi pan kipan hi a, amah kua te tawh kizom hiam cih thei ding hi. Sangkah naupangte in leitunga degree sangpen a ngahna dingin kum 5 sung limtak a ama thukan nop lam a sin dikdek khit ciangin ‘theita’ ciin kipia a, thuthei, thukansiam, thugil suut siam ciin laipi kipia hi. Kum 100 thusin in thukan ta peuh leh bang degree a kipia tam maw! A degree sangin ama theihna a khan ding zia kingaihsut pih thei hi.\nMinam khat in kum 100 sung laibu tuamtuam a simna pan, a thuzakna tuamtuam pan ama hihna bang hiam cih a kitheih kei leh tua minam khantohna ziakai mahmah cihna hi a, a mailam ding sau mahmah lai kha ding hi. Midang delh a sawm a, a khangto masa minamte a phaksawm leh a ki etphat mahmah kisam ding cihna hi. Amah leh amah a kitheilo mi pen tulai ciang company nasem dingin zong kideihlo a, gamsung makai ding, thu leh la vaihawm ding diakdiak in mipi in deih vetlo hi. Minam khat in hattakin mainawt a sawm leh amah kua hiam cih a kitel masak kul hi.\n2. A thahatna a thanemna kitel ding hi: Kum za khat sung nang leh nang kisit lecin, nang leh nang kua ka hiam ciin ki kan lecin kitel mahmah dingin kong um hi. Kum 100 ci kei ni, kum 10 sung ki examine leng zong kitel lel kha ding hi. Kum 100 a pha khat pen ama thahatna, a thanemna a kitheih ding kilawm hi. Minam khat in a thanemna, a thahatna a theih kei leh koi pan bangci maban zom ding cih theilo ding hi. A tunna ciang theilo ahih manin a kipatna mun ding theilo ding cihna hi. A thanemna a pulak theite kiangah a pai kisam ding hi. A thahatna a pakta theite tawh a sepkhop kul hi. Khantohna a deih leh a thanemna kipuahpha a, a thahatna te ah mite a makaih ding kisam hi.\n3. Sia leh pha theitel mahmah ding hi: Kum za khat sung laisim minam in sia leh pha thei tel mahmah dinga, a zuihnop leh zuihnoploh thu bek hiding hi. Hihte hoih, hihte hoihlo, cih thei ta ding ahih manin a khantoh nop leh ama thu, a hoihlo a zuihnop leh ama thu hita dinghi. Minam dangin tuaci un, tua ci kei un a cih ciang a dik hi, a diklo hi cih khentel thei ta ding hi. Mi cih khat peuh, mi gen khempeuh um pahpah nawnlo dinga, a theih thu khat zong ‘mittaw sial khau let’ nawnlo ding hi. A kisam bangin khentat thei ding hi.\n4. Lungduai in migi mahmah ding hi: Kum za khat laisim minam pen a hoih ahoihlo theilua mahmah tading ahih manin mite kona, mite gensiatna neucik cik tawh heh, lungpho, kitom cih bang om nawnlo in lungduai in migi mahmah ta ding hi. Mihaite bek heh pahpah a, mipilte lungduai in migi hi. Kum 100 laisim minam a kigensiat sim in heh phangphang den cih om nawnlo ding hi. A hoihlohna a kigen leh ‘hi maw’ ciin ki enkik thei dinga, a kul a kisam bangin kiseek thei ding hi. A hoihna a kiphat leh zong lungdamlua in laam pahpah tuanlo ding hi. Picing ta ding cihna hi.\n5. Kisapna mu thei ta ding hi: Kum za khat laisim minam in a ma minam sungah a kisam a omte mu thei ta ding hi. Nekzonna ah bangteng kisam, khuasung ah bangteng kisam, mimal lungsim sungah bangteng kisam cih mu thei ta ding hi. A kisam a om leh a sem thei ding kuate, bangci sep ding, bangci ma pat ding cih zong thei mahmah ding hi. Tua teng a theih kei leh minam khangto hinailo dinga, ekteh banga tu cip minam hi kha ding hi. A tutna mun pan hong huh un ci a awngawng minam hilel ding hi.\n6. Mi tawh kikhawl thei ding hi: Kum za khat laisim minam in picing ta ding ahih manin a lian a neu tawh kikhawl thei ding hi. A pil a hai tawh kikhawl thei dinga, a hau a zawng tawh kilawmta thei ding hi. Deidanna om nawnlo dinga, picing takin gamta ta ding hi. Mi khat khangto ding hileh thapia thei dinga, mi khat laptoh kisam leh lamto thei ding cihna hi. Hazatna lungsim neu ciikciik te om nawnlo ding cihna hi. Amah sanga hanciam zaw pa a kahtoh leh haza nawnlo dinga, amah zaha hanciam zolo leh amah pha zolo te sikcip in simmawh bawl sese nawnlo ding hi. Gospel kammal zang ding hileng mi khempeuh Jesu Christ itna mit tawh en dinga, mai-et pawl nei in, nawlkhin pawl nei cih bang hi nawnlo ding hi. Mi khempeuh a kibangin – amau hihna bang ciat in mu thei tading hi.\n7. Midang ngaihsutna zong sang thei ding hi: Kum za khat laisim minam in midangte ngaihsutna zong sang thei ding hi. Ama ngaihsutna hi ciin pom siam ding hi. Midang ngaihsutna peuhmah kisang theilo cih lungsim kawciik, rigid nei nawnlo ding hi. A hoihzaw ngaihsutna ahih leh haza in suhsak cih bang hilo in lungdampih in pomsiam dinga, a hoihlo zaw ngaihsutna ahih leh engko in nuihsan in simmawh bawl cih bang hilo ding hi. Khantohna khempeuh zong ama minam adingin a hoih khin hiam cih limtak kantel siam ding hi.\n8. Gensiatna zong thuaksiam ding hi: A gah singkung peuhmah suang tawh kideng hi. Kum za khat laisim minam in a gahpha singkung bang ahih leh mite in gensia in haza ding hi. Tua hazatna leh gensiatna a pomsiam ding hi. Picing taka lungduai a kiniamkhiat in a telsiam ding kisam hi. Gensiatna, kona leh simmawhna te gul gu nei banga a tu kik minam in minam picing hingeilo dinghi. A lawhcing minam, a khangto minam ahih manin singkung gahpha bang hiding cih a theih ding ahi hi. Mite gensiatna leh minsiatsakna te khempeuh haksa mahmah taleh a thuak keikaai zawh ding kisam hi.\n9. Etteh pha suak ding hi: Kum za khat laisim minam in a laisimna pan a ngah pilna, theihna, gamtat hoih, nuntak hoih a theih khempeuh tawh kituak in nungta in mite adingin limpha, etteh pha a suak ding ahi hi. A theihna, a siamna te mite adingin a kicingin a zatkhiat ding ahi hi. Mite in amah a zahtak theihna dingin amah in limpha ahih ding ahi hi. Amah a thei ngeilo te nangawn in ama gamtatna pan a sin theih ding limpha a suah ding ahi hi. Limpha a suah kei leh a luangkhialo cik tui bangin a ciimna kua mah in dawnlo in a om cip ding ahi hi. Mite adingin thupha a suak ding kisam hi.\n10. A kipuah den ding kisam hi: Kuamah a hoih kim, a perfect cih om ngeil ahih manin a hoihsem na dingin a kipuah den kisam ahi hi. A hoih zawhlohna a om leh a kisin kik a, a kipuah kisam hi. Minam dangte zong khangto manlang mahmah ahih manin amau tawh kiton thei dingin a kipuah den kisam hi. Siangthona ah, lawm leh gual kikholhna ah, nungak tangval kikholhna ah, nu leh pa kep dan ah, tate pattah dan ah, inn sung kikep dan ah, khuasung kikep dan ah, gamsung leh minam sung kikep dan ah…. a theizaw te gen sangsiam a, a theilo te pattah siam ding leh a kisam khat peuh a om ciang semkhawm liailiai thei dingin a kisin kul hi.\nA semkhawm theilo minam in a khangto a bat hangin a sungheng singkungpha tawh kibang a, huihpi nawk leh kipuk lel ding hi. Minam sungah khantohna a kikim kei a leh a khangtozaw te zong a khangto lo te in kalsuan mah tawh a kiton veve kul ahih manin khantohna manlang tuanlo ding hi. Minam khat khantohna pen a sangtungpen te tunna hilo a, a niam pen tunna ciang pan kiteh hi. Minam khangto a utte in a niampen leh a sangpen kikal a kigamla lua ding a khual mahmah kul hi.\nThukhupna: Gen ding tampi om inteh, i gennop pipen thu thum hi. Kum za khat laisim minam in amah kua hi a, amah bang dinmun ah om a, ama maban bang hi hiam cih a kitel mahmah ding ahi hi. Hau Za Cin\nPrevious: US gamsung khualzinna pawlkhat – 48\nNext: Tedim Khua leh Zomi ~ Pu Zokhai


timestamp: atn

url: =Vaihawmna a len laitak leh a langlam a tu te a kitawng ahih loh uh hangin sepzia, kalsuanzia ah a siamzaw, a telzaw, a hoihzaw thei hih ding kituh den uh hi. A hoihzaw ding a kituhna vuah a dangte hoihlohna leh sepkhialhte a muh theih uh, a pholak theih uh zong kisam hi. A sep khialh uh theilo in a kisapna uh gending thei kei le uh mipi in a semlaite mah hoihsa den ding hi. A langlamte zong a hoihzaw kalsuanzia ding leh sepzia ding (policy, manifesto) a lah theih kei uh leh amau om hang a phatuamlo hipah hi. Tua ahih manin vaihawm laitak te tawh semkhawm, tonkhawm, kipawlkhawm ahih loh hang mipi ading nahoih sepna ah a kipawlkhawm kei uh leh mipi in a langpangte zong nasem nuam hilo in 'a langpang nuam bek' (mi gen peuh a langpan nuam den bek) cih danin mu thei uh hi. Tua manin, langpang kipawlna (opposition party) te in vaihawmlai kipawlna (ruling party) pen - na nasep uh hihte hoih in hih bangin sem le uteh hoihzaw kan lai ding hi' ciin a gensia lah hilo, a hoihzaw in koh semthei ung cih a lak theih den uh kisam hi. Tua banga sepna pen 'constructive criticism' hi a, a hoihzaw ding ngimna nei a kigenpihna hi. A taktakin kigenpih cih pen pasal leh pasal bang a kiza nuam hikhollo hi; kei zong a thei hi ing, nang nong kup kul kei ciin amau kalsuanzia ding neihsa tek tawh a dingkip, a om ahih manun.\nNang leh na mipi hong it, na khua uh hong it, na minam uh hong puah ding, hong zuun ding leh hong lamsang ding, nasepna hong guan ding, kim leh pam ah khantohna kimu ding - tua banga sem nuamte leh sem ding hi cih na theihte uh na teel uh ciangin a teel mipite a pil kihi a, a hampha ding zong eimah hipah hi. Mimal hamphatna ding tawh a teel na hih uh a, zong nang mimal bek in na hamphat pih ding a hih leh nang bek mah in na hamphatpih dinga, na khuasung, na vengsung, na pawl sung, na gam sung leh na minam sungah phattuampihna hong tunglo ding hi. Mi khempeuh in a phattuampih ding a baih loh hangin a niamzawte a domsang, a lamto, a luite a puah, a thakte a khangtosak sem nasepna leh vaihawmna ah mipi lungkimzaw hamtang hi. Mimal hamphatna bek ahih ciangin mipi sungah phunna leh lungkimlohna tam hi.\nMipi ading vaihawmna ah tuakloh zong om thei hi. Khialhna a om leh manlang taka khel pah a, a hoihzaw a kalsuan ding akisam ahi hi. Tua banga kalsuanna ah nakpi takin mipi muanna kibehlap hi. Mipi in bel amau hamphatna ding a lunggulh pen uh hi. Mei, tui, cidamna, pilna sinna, ngeina leh minam khantohna, etc cihte a thupi sim uh leh a ngaihsutna uh ah a lianbel hi tawntung hi.Gentehna in: Zomi te in Zogam a vaihawm ding bang mipi in teel ding hile hang eima meltheih khat i teel sangin Zomi leh Zogam hong puah ding, Zomi leh Zogam kisap a thei, a sem nuam ding, a sem ut ding mi a teel leh a hampha ding pen Zomi te hipah hi. Zogam hipah hi. Zogam a teeng midang khempeuh zong hipah ding hi. Tua manin bang sem nuam, bang sep sawm, bangci sep sawm, sepzia ding hithei takpi maw, hitheilo ding khat policy a nei maw cih zong mipi in limtak a sittel ding, a kan ding, a theihsawm ding hi. Tuate theihna dingin ama thugen ngai, a laigelh sim, mite'n amah a muh dan kan, thei lecin kitel mahmah ding hi.\nThukhual siamtaka langpan siam, ama deihna leh lunggulhna lah phuzo den, mipi hamphatna ding leh khantohna ding lah sem zo dente pen mipi in kipakta bek hilo in thudik, thuman gum ngam uh hi. A diklo in vai a kihawm leh thuman gen ngam uh hi. Mipi deihna a om leh nawkpih ngam uh hi. Thudik thuman ahih nak leh thuak a kul leh zong thuak ngam uh hi. Ama minphatna ding sangin a mipite hamphatna ding ah thudik thuman in ding ngamzaw a, minsiat zong khu ngam uh hi. Tua bang mi citak leh kuhkalte mipi in ciamteh in a thuak hangin thuakpih uh a, a dinpih thudik thuman hang mahin a minphatna kiamlo a, kip semsem zaw hi. Tua hilo a kamsiam leh muksiam tawh nek zonga, kilep mengmengte mipi bek in cimtak hilo in mipil mimal kim in zong thupisalo in 'sawltangzang' leh 'khetbuk' bek in zang lel uh hi.\nPosted by: VAN DAI TUI <pauthawnkap@gmail.com>\nReply via web post•Reply to sender•Reply to group•Start a New Topic•Messages in this topic(1)TUNGZANG INNKUAN\n(A) Pianna dimtui, tunsak ningbel bang puahna ding nalam minthang Dollar lotawh dimtui bual gia, bang kizun thei lo.\n(B) Dimtui bual gia, bang zun dingin banzal ziatsuan khat in tawi leng a, piangsawn seino gual pheiphung suan khai, khat in khai leng e.\n(A) Pupa khan a, sang mualsuahna khuamual kawlciang saipello, tudong ginpello.\n(B) Khuamual kawlciang, a ginpello a pahtang hanzai zaidailo, tudong zaidailo.\n(A) Tuan pupa a, Middle School tuangtung kik a tanglo bang phong tung ding in dimtui vontawi, kei ka laulo lai.\n(B) Dimtui vontawi, ei-ihlaulo a gamkuam a zangsa ngalpa leh buaivom hangpa, mai ah ngam veng e.\nLamal- Dimtawngpa/ Pa Lang Kap Pau\nTungzang suante kizopna leh kithuzakna hong tam semsem nading leh theinop thu leh theih huai thute suaktatak in kikhah thei hi.\nTungzang News: http://www.tzltt.com\nLike us http://www.facebook.com/tungzangworldnews\nLike us http://www.facebook.com/tungzangcenter\nLike us http://www.facebook.com/dimtuivangkhua.tungzang\nFollow us Tumblr:http://tungzangnews.tumblr.com\nGroup ah laikhakna:tungzangcenter@yahoogroups.com


url: =Malaysia ah Visa (Student Visa le Special Pass) haksalo takin ki ngahsakthei cih thuthang om hi\n(TZN) - Malaysia ah student visa le special pass ut tantan (kha 1, 2, 3, 4, 6, 10, 12) kingah sak thei ta hi. Student visa ngah nading in, English, French, Arabic le Malay pau sinna ah sang khat teitei kah kul hi. Kah nading international school zong om pah a, a lunglut te ading sinpyi mahmah hi.\nTua banah, pilna tawh nasep theih nading leh Manglai Mangpau sin tohtoh theih nadingineducational certificate le degree diploma na neih te zong Malaysia Education Ministry le Immigration i approval ong ki laksak thei hi. Gamdang mite ading in fee (sum) a tawm thei penpen tawh ong ki bawlsak ding hi. Na ut a, na lunggulhleh hih a nuai a email ahih kei leh phone tawh ong contact in.\nRussian, Libyan, Columbian, Iraqi, Arabian, Mongolian, Chinese leh Kazakstan cih te ading zong tavuan kilaksak ahih manin, hih minamte khat peuh lawm na neih leh na gensawn in. Khemna om lo in, muan huai hi. Student visa na deih nak a leh hong kingah sak ngeingei ding cih thei in.\nOng huh nuam,\nPutra 1-9, 7-12 Block, Kojaya Kondominium,\nMenara Putra, Jalan Memanda 11,\nPhone: 0060 189898412


url: =Spider-Man puantawh Selfie akizaih laitak inntungpan kia in si :: ZOMI DAILY\nSpider-Man puantawh Selfie akizaih laitak inntungpan kia in si\nposted on 5 January 2018 at 10:00 am Lomkholna: Malaysia, News, Sawltak, World\nTaiwan gamsung ah Malaysian gammi sangnaupang khat inntung panin kiasuk in si hi. Tuapa pen Spider-Man puan silhsa in, inntung panin akiasuk ahihi. Alawm agual leh sangsia “Lecturer” te genna ah amahpen puantuamtuam asilhnuam “Cosplay Fan” khat ci uhhi.\nApple Daily te pulakna ah tuapa pen amin Lee Yang Hao kici a, kum 29 aphakhin khat ahihi. Sanginn Classroom sungahzong puantuamtuam asilhthei khat hi a, Cosplay pen ama ukna “Hobby” khat ahihlam zong alawm agual te’n theihpih uhhi.\nTaiwan’s Central News Agency te genkhiatna ah hihpa pen Changhua county’s Da-Yeh University ah sang akah ahihi. Wednesday zanlam in asangkahna Dormitory apualam ah asisa in kimu cihi.\nAthu akikan ciangin inntung dawl 5 na panin akiasuk hiding hi ci’n Agency te’n genkhia uhhi.\nA sangkahpih alawmte khatin agenna ah hihpa pen Taiwan gamsung atunzawh abeisa kum 4 hunpawl akipan Spider-Man kineih hong ukmahmah cihi. Sang akah kawmkawm in “Zhu Zhu Tuan” ahih keileh “Spider Troupe” akici Cosplay Group tetawh kikhawl Spider-Man bangdan in kizem in Stunt tuamtuam bawlthei uh cihi.\nVideo: Malaysian falls to his death while taking selfies dressed as Spidey\nMalaysia gamsung ah aomlaitak in Spider-Man cihbang a uk hetlokhat hi a, Football ukzaw in, Liverpool te tha apia mahmahkhat cihi. Ahi zongin Taiwan gamsung ah University sangkahding in atunzawh Spider-Man puansilh uk in, Cosplay Group tetawh kikhawl cihi.\nTaiwan Police te genna ah hihpa pen akiatsukna inndawl 5 na ii Balcony ah Selfie akizaih hiding a, tuapan in akiasukkha hiding ci uhhi. Tua akiatna Balcony ahzong amazat Cellphone leh Video zaihna Camera Stand zong kimu cihi.\nMore: Selfie kizaihna hangin US$200,000 manneiding Artworks honkhat phutukkha\nDa-Yeh University panin Malaysia gamsung aom a innkuanpih te kizasak a, Taiwan ah apaitheih nadingin ki vaihawmsak cih kiza hi. Selfie zaihna hangin asihlawh hihtuak mawk hi. Selfie kizaihna hangin asihlawh, aliamlawh pen leitung gamtuamtuam pan kiza zelzel hi. Sawltak #zomidaily\nPrevious: Aung San Suu Kyi apumpi zaw “Paralyze” ci’n zuauthuthang ki khahkhia\nNext: Pasal khatin atunu kum 3 aphapan khat buansawm in kiman\nZomite Minam Nasepna Taangthu ~ J. Thang Lian Pau\nDahna Pulakna: Mangpha Pa Thang Lian Hau\nChin State, Paletwa ah numeikhat Land Mine sikkha in si\nZolai – Nang Koi ah Pai Ding ~ Rev. Cin Do Piang\nMinam Itna Zawimaan (Sabbath Thupuak) ~ Pu Zokhai


url: =A zawnna uh Topa’n zatsak, asiding midang tampi honkhia :: ZOMI DAILY\nposted on 20 January 2019 at 9:32 pm Lomkholna: India, News, World\nTHUPATNA: Midangte nek le dawn, neih le lam, silh le ten a nuamsa mite mai-ah ih om ciangin limlangh mai ah din bangin ih zawn lam kilangh diak hi. Tua bang hun ciangin zawnna ih hau a, hauhna zawng ih hih lam kiphawk hihang. Cidam lo, sum omlo,tha neilo, ngaihsutna bei, lamet bei, thapiakna ngahlo cih pen na khempeuh ah zawnna haute ahi hi. Ahih zongin tua bang mite lak a zawnna uh midangte phatuam pih pawl khat na om veve hi. Amau mahmah zawng kisa napi, kamsia kisa napi uh, Topa in a zat mahmah na om veve hi.\nSWAPAN DEBBARMA & A TANU\nDhanchara khuano, Northern Tripura of India gam ah Swapan Debbarma kici papi khat le a tanu Somati om hi. Inn le lo gina zong nei lo in, inn dung lam dung zui in sum zong, lui dung mual dung zui in nek tawm zong patate ahi uh hi. Mi nek mi silh bang a silh a ne zolo nuntak haksa mahmah mite ahi uh hi. 15 June, 2018 ni in Dhalai District sunga om Atharamura mual dung pan nektawm zongin hong paisuk laitak uh, Agartala pan Dharmanagar lam zuan mimal tul 2 val pua meileng khat tawh kituak uh hi.\nA pata un, a puan a nik uh suah khia in meileng lampi mai ah apuan uh vik kawm sa in, meileng khawl sak uh hi. Meileng khawl kei leh zong a luang uh kham in kipiak sawm patate ahi uh hi. Meileng thunei Major Mishap in thaneih zah in meileng break kang in, khawl sak a, a gamtatna uh thu dong hi. Patate in, hih pan a gamla nawnlo mun ah lei tolh khia in, meileng lampi kisia hi, tua thu hangin ka hih theih pen uh hibek om ahih manin hih bang gamta hi ung, ci hi.\nHih patate hanciamna thupi kisa in, Ace Indian cricketer Virender Sehwah in a twitter tungah nasia takin pulak hi. Hih thu hangin Tripura State makai Chief Minister Biplap Deb in a pata un zum ah annek pih in, Central Ministry Railways ah pahtawina le sum tawh huh ding zong thupulakna bawlsak hi. Tua banah kipawlna tuamtuam in pahtawina pia hi. Amau omna tawh kinai penpen meileng khawlna (station) amau min vawh ding thusunna zong kinei in gen uh hi. Mite muhna ah na khempeuh zawng pen napi, itna le deihsakna ah hau pen uh a, a zawn pih puansilh niten siate mah Pasian in nuntakna tampi honkhiana in zat sak hi.\nKULH PUA LAM AH\nSyria galkapte in Israel khuapi umcip in, khua pualam ah kuamah paikkhia ngam om lo uh hi. An le tui bei ta in, nek ding omlo kulhpi sungah ni tam veipi om uh hi. Mite kep nop loh, mite om pih nop loh, nek le dawn duh hun in zong a ne kha lo khua nawl ah kikoih miphak pawl khat zong tua kulhpi sungah om hi. Kulh kongpi kantan in, Syria gakkapte kiangah an ngen ding hong pai khia miphak lite mai-ah Topa in huging lianpi tak tawh nanawt khia mang in, galkapte om lo in, an le tui, van le na tampi hong mu uh hi.\nAmau kia bek, neek ding kilawm sa lo in, khuapi sung lam lungdamna thuthak hong puak uh hi. Khuapi sung innkuan sung vaihawmna kuamah in kuppih lo na pi, Khuapi sung gilkial dangtang a si ding Israel kumpipa le a mite khempeuh tungah lungdamna puak pen tua miphakte lakpan mi li hi sese hi. A u a nau kuamah dawnnop loh kepnop lohte hi napi, a pianpih ulenau, behlephungte itna in huai zo lo napi, amaute sungah om itna in Israel gambup huai zo veve hi. Na khempeuh ah zawng mahmah napi un, a cidam mahmah galkap hangsan mite sangin kulhkongpi pua lam ah luang kham in a paikhia mite ahi uh hi. A cidam lo, a tha neilo, lamet bei pen zawnna khempeuh a haupente hi napi uh, mi tampi nuntakna a honkhia zo dingin Topa in a zawnna uh zat sak hi (II Kum. 7).\nTopa in a nasem dingte a sap ciangin a manlah tata mah nasam sese hi (Abraham, Moses, Elisah, Gideon). Topa in na lianpi a sep ding ciangin bangmah neilo mite paampaih tata mah na zang sese hi. Pumpi zawngkhal kisa tata Jesuh in luahsuk mawhna cilo in, Topa minthanna ding hi, ci hi (John 9:3). Siksia khat zong siksekpa khut sungah tem hiam pen zong suak thei hi.\nBeelsekpa in tungman lom khat sung panin hun thupi diakin zat ding beel le zat mawkmawk ding beel in a utut in sektheihna ding thu a nei hi na ci hi (Rom 9:20). Topa in tungman bangin na nuntakna hong lomna ah hun thupi diak in hong zang nuam ahih lam phawk in. Tua hih manin tu laitak ih haksatna, ih zawnnate khempeuh ah Topa minthana ding hita hen. Topa in ih zawnna khempeuh mite gilvahna, lamman totna leh khuavak muhna hong hisak ta hen. Khup Zo Mang , MBA Candidate ; India/ Source: The Better India/ Tripura Daily/ Phualva Lungtuak Media\nPrevious: U.S Government partial shutdown tawh kisai theihding pawlkhat\nNext: A thawnkik awging ~ Dong Mung


url: =Interview with Col Pu Khen Za Mung - TUNGZANG NEWS\nInterview with Col Pu Khen Za Mung\nCW : Colonel pa na suah ni, pianna mun, nu le pate minte nong gen thei diam?\nCol : 1924 kum May 27 ni in Tedim gam huam Muizawl khua ah suak ing. Ka pa Thong Za Khai le kanu Lian Kho Niangte ahi uh hi. Unau 11 pha in kei pen unau pasal lakah a lianpen ka hi a, ka tungah u numei guk om in kei a sagihna ka hi hi.\nCW : Na neulai thu tom kim cingin hehpihna tawh nong gen diam Colonel pa.?\nCol : Ka neulai in ka pa pen galkap bu khat ahih manin, khua khit kua khatah kituah/ lal kawikawi ung. Maymyo ah zong teng ngei in, Malaysia nangawn ah teng ngei ing. Ka naulai in nuntakna bel nuamsa mahmah ing. Ka u te numei vive ahih manin tua hun lai takin laisin ding kiphal loin ko Unau sungah kei bek mah sang hong kikahsak hi. High School ciang ka kah khit ciangin Japan gal hong tun in galkkap ka tum a, pilna sinna hih ciang tawh ka khawl suak hi.\nCW : Colonel pa aw, na neulai Zogam thute le Tedim, Falam, Hakha le Kawlpi khua thu cihte tawh kisai tulai Khangnote in thutheihna (Knowlege) angah na dingin nong genthei diam?\nCol : A tung a kong gensa mah bangin ka pa galkap bu khat ahih manin mun tuamtuam ah teng kawikawi in, Zogam ah ka tannga le tanguk sung teng bek om kha suak ing. Tedim thu bel hoih takin thei ingin, Falam pen ken zong Zo khuapi cih ciang bekin thei ing. Tua hun lai in Zogam ah District (4) omin om tuate pen; Kanpetlet district, Haka district, Falam district le Tedim district te ahi hi. Paletwa pen Mangkang ten Rakhine gam sungah koih uh hi.\nZogam ah Mangkang te koih Palik (police) tawm khat le Zomi kumpi nasem pawl khat bek om hi. Tua District 4 te pen Mangkang Vuandok (Assistant Superindentent) 4 in uk pah uh hi. District khempeuh pen Falam khuapi a tu Mangkang VuandokMyingyi (Deputy Commissioner) khat in uk hi. Tua hun lai in Kawlpi pen Zogam sungah lah kihel lo, Kawlgam sungah lah kihel loin om hi. Kician takin bel thei cian lian keng.\nCW : Colonel pa aw ,, bang kumin galkap lut a, bang hang teng tawh alut na hia cihte tawm nong gen diam?\nCol : Kawlgam ah Japan te hong lut ciangin Augsut 1, 1942 ni-in Chin levies ah galkap ka lut hi. A hih hangin Japan galte tawh kikap kha lo hi ing. Tua hun laitak in Mangkang te hong phuat sak / hong piak min pen Chin Levies kici a, Japan te hong tung ahih man in India gam Manipur ah kihemkhia kha nei lai hi ung.\nCW : Zomi sungah nang sim loh Colonel dang bangzah om dinga, a mau mimal ciaptehna (Personal number) cihte nong gen theih om diam?\nCol : Japan hunlai pekin lut khit ta ka hih manin ka Personal number pen Mangkang te hong piak nambat hi. ABRO Commission nambat kici hi. Suahtakna ngah khit ciang nambat kilaih leuleu hi. Ka nambat pen B.C 5007 hi. Tedimte bekbek atuam in galkap kiphuan in Chin Levies kici hi. Falam, Haka district te ah zong Mangkang ten tua bang mahin phuat sak hi.\nCW : Galpi khatna (First World War ) lai in Zomi tulthum val Europe ah kipaisak cih kiza ngei ahih manin, galpi khatna thu na theih zahzah nong genthei diam?\nCol : Galpi khatna lai in suak nai lo ka hih manin, tampi thei tuan keng. Ka theih sunsun hong gen leng ai ve maw. Ka pa Mangkang te sawlna tawh Tedim khua kimah mi tulkhat gal sungah van pua dingin kaikhawmsak in hi. Tuate pen mikang pau in Labour Corps zong ki ci hi. Ka pa pen Labour Corps makai hipah a, Mangpau /kam phen zong semin,ama makaihna tawh Pyintit (France) ah pai uh hi.\nFalam le Haka pan mi tul khat ta mah pai maw/ lo cih kician tak in thei kha keng. Mangkang ten bel mi tulkhat ta van pua dingin sam uh cih bel thei ing. Ka pa'n koi ci bangin mangpau thei hiam cih theih pih keng. Pyintit paite lakah upmawh loh pi a thau in akhakte le kamsiana tawh nattun vei in asite lo buang a vekpi in Mangkang ten ciah kik sakin, a khua atui ciat mahah tung kik uh hi.\nCW : Zomi leh Pinlong Treaty tawh kisai khang thakte a dingin na thei zah , na ciap teh zah thuman deih na in hong gen ve\nCol : Pinlong Conference bel kah keng. A masa Pinlong Conference pen1946 khawng hi in,Conference kah ding a pai Pa Pum Za Mang te group tawh Mandalay ah kituak kha ing. A nihna Pinlong Conference ah bel Pu Pum Za Mang hi nawn loin Ukpi Pu Thawng Za Khup\nte group tawh lampi ah kituak kha lai ing. Kei pen Battalion sungah ka om tam zaw hi.\nPinlong Conference pen ei Zomi te ading in hoih mahmah hi. General Aung San in Kawlte tawh avot alum thuak khawm dingin Zomi te hong sap ai ve. Union i cih pen gam neu ( State tuamtuam te akigawmkhawm gam lian khat cihna ahi hi. Zogam ,Shan gam , Kawlgam, Kachin gamte kigawm khawm Union cihna ai ve. A Ngimna bel nak hoih lua.\nCW : 1948 Falam People's Conference ah na kah kha hia? Democracy le Chin National Day hong piankhiatna dingin a thupi mahmah Falam Conference tawh kisai bangci muhna hia?\nCol : Falam Conference kibawl lai takin Maymyo ah om ing. A hih hang tua hun lai tadinsa le Chin Division Document te pan Falam Conference ah People's delegate tulnga bang kah cih thei ing. Main Land Government pan hong pai Kawl delegate ka thei zah ci leng President Sat Shwe Taih nangawn Falam hong pai cih thei ing. Tua teh Paletwa pan zong delegate te zong hong pai hi. A maute Rakhine te hi lo uh hi.\nEite tawh minam kibang sikhat sakhat, u le nau sang gamte mah hi hang ci-in Falam khawmpi ah hong gen uh hi cih thei kha ing. Falam Conference lai in Ka pa nau ka pano Captain Mang Tung Nung le Takhin Vuam Tu Maung ten makai uh hi. Tua Falam khawmpi pen mipite deihna mantak a lakkhia zo Chin Conference hi ci-in mu ing.\nCW : Tua hun lai in Sawbua pawl khatin Falam Conference thu kim pih lo in za ing. Chin Affairs Minister U Za He Lian i nau in Falam Conference pen mite gen bang in delegate tulnga a kahna Conference hi lo hi, delegate zanga khawng bek a kahna\nConference hi ci-in gen kici ahih manin tua thu pen koici dan ahia?\nCol : Delegate tulnga cih pen kei gen hi loin, kei zong Falam ah om kha lo hi ing. Ahih hangin tadinsa te, Chin Division document te , a va kah ngiat delegate ka lawmte tung pan kamdawn in ka zaksawn kik hi. Tulnga le zanga bel kikhai sa lua liang ing. Tulthum tulli bang kah ci leh kikhai khollo hi.\nTua hun lai in Sawbua te ,Uk pi ten Falam Conference man' khit teh sum tul tampi ,Then tampi cih bangin amau tawh kituak in Liau na ngah uh hi. A mau Sawbua sem suak ding ci leh zong sum tua zah mu zo lo ding uh hi. Zomite zong a siah piak uh zang pah ai ve. Kei zong ka pu ka pate Ukpi nam ahi hi. Tedim gam a minam liante mah cih ding hi. A hih hang ken Falam Conference thukimpih mahmah ing. Tua pen Democracy diktak tak ai ve.\nCW : Zogam ah tua hun lai a tualgal kici Chin Armed Forces a makaite min nong gen thei diam? Tua laitak in nang koi lai Armed Forces ah bangza (Rank) tawh panmun nasem na hia?\nCol : Chin Armed Forces 1, pen Falam le Haka mite kigawm khawm uh hi. Commander pen Lieutenant Colonel Haran Tiyo le Deputy Commander pen Major PhuKong a kici Kawl-Zo (Haka) hi. Chin Armed Forces 2,pen Tedim mite tawh kiphuah hi. Commander pen Colonel Dal Za Kam hi in deputy commander pen Major Tual Khup hi.\nChin Armed Forces 3, pen Zomi vekpi kigawm hi. Commander bel ciamteh nawn keng. Tua banah Chin Commander le makai lamte kilaih pahpah hi. Haran Tiyo bekin semto suak hi. Chin Armed Forces (4) pen Chin Armed Forces (3) mah bangin Zomi vive kigawm khawm hi. A hih hang (3) le (4) ah a tamzaw Tedim mite vive ahi hi. (4) sungah Tedim pan Sihzang le Falam pan Hualngo minam te ahi hi. Chin Battalion (2) galkap zumah thuvanpi sem ding hong suak ahih manin galkap zumah duty sem hi. A za bel Major hi.\nCW : Tual gal sungah Chin Battalion te hih zawhna bang ciang dong cihte nong gen thei diam?\nCol : Tual gal sung ahChin Battalion (1) le (2) in apha deuh in galdo uh hi. A dang Battalion 3 le 4 ten zong amau tunna khua ciatpan rebel te do uh hi. Chin Battalion te bek tham loin Kachin Battalion nih leh Burma infantry khatte in zong Insein battle ah gal do uh hi. Kayin revolutionist te tawh battle ah Chin Battalion 1 le 2 te pen officer le adang galkap a si le a liam Zomi zathum val pha hi. Tua hun lai-in Sergeant Taih Chuan in Aung San Suriya buah ngah hi. A dang khatin siha sura buah ngah hi. Officer le adang gal kap tuam tuam ten Tuyegaung matdanwin tazeih ngah uh hi. Chin Battalion Commander Haran Tiyo tual gal sungah si hi. Tuate en leng Insein Battle bang zahtak a nasia cih kimuthei hi.\nCW : Tua bang a minam kim ciatin rebellion a hih lai takin bang hangin Zomi te Kawlte lamah pang mawk ahi hiam?\nCol : Kawl te lamah a kipang hi loin Union tungah Ciampel lo i hih man ahi hi. Kayin ten ko Yangon la ta ding note ko lamah hong pang\nun hong cih hangin kithudon loin Union Government lamah akipang tinten ahi hi.\nCW : Tual gal sungah Colonel Haran Tiyo i role hong gen ve. U Nuh tawh relation vai zong ee. Tua banah Colonel Haran Tiyo na phawk na thu a om le hong gensawn kik dih aw za nuam lua hang.\nCol : Colonel Haran Tiyo pen kei tawh kimeltheih mah mah ing. Kei sang post khatin lian zawin amah pen Lieutenant Colonel hi. Ka\nBattalion uh a kibatloh hangin a kilawmta mahmah le ka lawmit mahmah khat ahi hi. A mah pen makai picing mahmah hi. Relation zong hoih mahmah in galhang mahmah hi. A mah zah a galhang ding tuni ciang dong mu nai keng. U Nu in a tanu tawh kitengsak ding cih thu kigenngei khat pen amah thukim in um lo hing. A mah pen pasal picing mahmah khat hi. Pawl kaiht siam, tukpeng siam, a ma khut nuai mite tungah thudik, a ma sih khit akipan in Chin Battalion sungah kilemlohna hong om pah hi.\nKei galkap zumah thuzekpi sem lai tak Major pan Lieutenant Colonel ah hong khang sakin Chin Battalion (1) ah Haran Tiyo zaluah dingin Military Headquarters in order hong pia hi. Battion 1 a military officer Major a ngah zawh asawt nai lo Van Kulh le Lieutenant Colonel Son Kho Pau le adang Haka galkap bu te ki pawl in HQs ah pai uh, kei zong tua laitak Colonel Kyaw Yaw tawh kimu dingin HQs ah tungin Van Kulh te group Colonel Kyaw Yaw zum sungah a lut cianin kei zong zui in lut ing. Colonel Kyaw Yaw mai ah kei pen Battalion 1 commander ding kilawm kei-in, kei ka zi Kayin Christian te hi ci-in Brigadier General Kyaw Yaw mai ah Van Kulh group ten kankuat uh hi.\nChin Battalion 1 pen Haka le Falam mite tawh a kiphuan a hih hangin upmawh zahin kilem lo uh hi. Pu Haran Tiyo hun lai-in a lungkimlohnate uh a gen loh hangin amah asih khit teh kilemlohna nakpi takin hong kithei khia hi. Falam le Haka na ngawn a ki lem lo uh teh Tedim mi ahi kei pen Battalion commander ding in hong deih lo zaw kan kan lai uh hi. Kei tua lai tak in Major bek hi pan ing. Van Kul sang senior zaw ka hih bek tham loin post khatin lian zaw ing. Tua ciang in Van Kul pen a dang Battalion ah puak hi. Kei zong Battalion 1, commander dingin hong koih nawn lo hi. A gamla a tung Pho Kung pen Battalion 1 commander ding in koih in nawng kai na te veng sak hi. A hih hang kei Battalion 2 commander bel sem ing. Kawlte ngaihsutna man lo ai ve. Zomite vive ahih ciang akilem ding sa uh hi ven.\nCW : Zomite kikal ah atawntung a kilemlohna thu nang koi ci muh na hia?\nCol : A hoih bawl le ahoih aphi ki ngah ding in um ing. I gam zong en kikkik leng nidang ahoih/ ahoih lo bawl cih tun akimuthei ve le. tua ahih ciangin lungsim hong sak un . A hoih semsin ve. Tua hi leh a senpi ding ai ve.\nCW : Socialist hun sung Chin State Chairman len in Chin State na ma kaih na Chin State a ding na hih sak a om leh hong gen ve.\nCol : 1974 Pyitu Hluttaw representative State councilor ka suah ma 1972 pan 1974 dong Chin Division Security and Administration Chairman sem ngei ing. Pilna lamah a masa lam Parliament hun lai tawh et kak leng khantohna ding bawl sak ing. U Nay Win pen mi tampi ten hoih lo hi ci-in a gen hangin, ei Zomite tungah mihoih khat hi. Zogam ah lampi kizopna ding (transportation) hih theih zahin hong sepsak hi. A hih hang mi tampitawh nakisem khawm hi in ei State neuno khat ading nasepna baih lo hi.\nCW : Zomite phawksakna (warn), hanthotna, sepsak nopnate na nei hiam?\nCol : I pu i pa ten Zogam mualtung gam atelna uh pen tua mun adeih man uh hi lo hi. Minam golte gal lau in akihephep kawm in Zogam mualtung gam atung uh ahi hi. A mau telna gam hoih lo hi. Kalay-Kabaw Valley ciangah kiptak in na om uh leh nak hoih mahmah kha dingin um ing. Kawl gam sung a State le Division sungah minam sit sit bek atenna Chin State bek om lai hi. Zomi bekbek adim alet a omna Chin State ah kipumkhatna om lo ding cih pen kilawm het lo hi. A dang State te ah minam dangte tawh kigawmin kitengkhawm in kipumkhat lo hi le zong kilawm zaw lai ding hi.\nChin State a om Zomi te khat le khat ki it ding , kipumkhat ding nakpi takin kisam pha mahmah hi. Ko Tedim lam pawl khatin Zomi cih pen adang i sanggam (Chin brother) te a dingin en leng hoih het lo hi. Ko ka neu lai un Zomi cih thu popular het lo hi. Ko leh ko eimi (Our people)kici hi ung. No lamah zong Falam ten Laimi na cici ve vua. Tua pen ko Tedimte ading in hoih lo hi. Bang bang hi ta leh kipumkhat sawm un. Chin people te a dim a let atenna ah Chin State i kipumkhat kei leh etlawm het lo ding hi. Source: Tongsan/Chin World


url: =Kum 2016 Zomi Nam Ni etkikna ~ T. Sawm Lian :: ZOMI DAILY\nposted on 26 February 2016 at 7:05 am Lomkholna: News, Sawmlian, Zomi, Zomi Nam Ni\nKum sima Zomite in i thupingaihsut leh hun manpha mahmah a i ngaihsut khat ahi Zomi Nam Ni pen Manipur sunga singtangmite adinga hoih lo bill hanga misi a om manin Manipur gam sungah zat hi kei mah leh, haksatna lian lua om loin nuam takin kizo thei ahih manin lungdamhuai hi. Hih hun thupi zatna tawh kisaiin pawkhat nung etkik leng…\n1. Hih hun pen kidemna hun hi lo hi. Tai kidemna, a hatzaw leh a zo zawte gualtungtuanna leh thaman ngahna hi peuhmah lo hi. Chin leh Zomi (tai) kidemna zong hi zenzen lo hi. Tua hi a, hih hun pen ukpi khut sung pan mipi suahtakna hun phawkdenna kibawl hi a, ukpite ukna sangin ei sung mahmah i ki-ukcip hiam cih ngaihsuthuai hi.\nZomi a deih mahmah pawlkhat Chin a deihte kiangah va kihel om ding a, Chin a deih mahmah lakah Zomite zatna hunah a kihel om ding hi. Kimawhsakhuai lo, kimawhsakna ding hun hi lo hi. Kidemna leh a zo zaw kituhna hi lo hi. A hang om a kihel ahih manun kammal kilawm lo leh mi lungsim natna ding zat kidophuai hi.\n2. Kawlpi ah “Zomi Nam Ni” cih ngiat in ZNCM in phalna a ngahna tungtawnin kamphen kul lo Zomite in ZBCM huang sungah zangkhawm hi. Hih tawh kisai ngaihsutzia leh telkhelhna thu tampi kimu a, Zomi min a zadah mahmah pawlkhat vot siduh bangin hong so litlit hi. Zomite in hih hun pen Zomi Nam Ni cih a zat hoih kisa ahih manin a buailuat nang uh om lo hi mah leh, ki-ukcip nopna lungsim, a sangzaw hih ding bek a sawm tinten, amau ngeina leh pau le ham bek a puah nuamte ahih manun heh luat ding zong hi lo a, ‘saipi pai in pau ngeungeu ding hi; ui honin hong naknak hang!’\n3. Hizah ta a Zomite in Zomi min ngiat tawh (Chin kihel loin) a kizatna hong kihatzatna leh hong kilangdona pen Zomi Congress for Democracy (ZCD) hang hi, zong kici thei ding hi. Bang hang hiam cih leh, haksatna tampi kawmkal panin ZNC makaite cihtakna, kuhkalna, kipiakzawhna leh hanciamna Pasian in thupha hong piaksakin, Chin state sunga tualsuak party lakah ZCD bekin MP hong ngah ahih manin Zomi a langdo/hua vilvelte in Zomite kalsuandan, lampi tot pen maan/dik hi, cih hong mu ahih manin, ahih kei leh minam picing khat hihna hong kidawk toto ahih manin Zomi sung buai ding a deih uh hi lel hi; patauh huai lo, buailuatna ding om lo hi.\n4. Mun pawlkhat ah, “Chin Phunpi Ni” ciin a zang om hi. Tuate zong maawhsak huai lua kei. Amau ‘phunpi’ ni a zang uh hi lel ahih manin va tot hiam, va buaisak hiam, va seel hiam kul tuan lo hi. Suakta taka a zat theih uh lungdampih ding hi lel hi. En ‘phunpi’ cih kammal nei lo lel i hih manin ei buai luatna ding om lo lel hi.\n5. Kawlgam khuahun hong kihong zawdeuh ta ahih manin gamkhangto a suakta taka Zomi Nam Ni a zang zelte mah bangin Zomi Nam Ni/Zomi National Day ciin kizang ziahziahta (a zang thei nai lo pawlkhat a om hang) ahih manin mail amah Zomi cih maizum lo, lungnuam leh suakta takin i zat zom zel theih ding lametna lianpi om hi.\nLeitung gam tuamtuama Zomi Nam Ni zatna maan, video, leh zatzia kigelhte sim nuam, muh nuam, ngaih nuam mahmah hi. Leitung mun tuamtuam a om Zomite khempeuh Pasian in na omna ciat uh ah hong kithuahpih in, mai kum Zomi Nam Ni zang kik thei dingin Pasian in na sepna, na bawlna uh ah hong makaih hen. ~ T. Sawm Lian\nPrevious: Khangkhat Adalkhen-a Etna ~ Pu Zokhai\nNext: A et teh huai nupa ~ Naalian Zomi


url: =Zomi leh a-omsa Code te Ling (thorn)\nNung khasawn-a kipan internet laaimaai ahuampi Zomi leh a-omsa code kaalthu vive hi-a, gengen talehang gaw seemseem, pawlkhat-inlah bangmahlopi innteek bang-a pau guapguap cihte ka' simsim ciang-in I' minam cidam naai hetlo, laainat-huai laai mahmah, khasiat-huai laai mahmah-hi ci-in ka' laaina mahmah-hi.\nBritish teleh Kawlte' khenthaangna code te-pen I' hihna maanpen ahi, "Zomi"-ah luankhop nading hong daaltan lingte ahihi. Hih lingte-pen "Ko' hihna maan ahihi" I-cih leuleu theihding Kawlte' ngiimna lianpen ahihi. Minam cihpen abawlpa Pasian-in namdangte' khenthaang ding-a abawl hilo-a, minam kihualding, minam paukam ciat-tawh amah kibia, kiphatding adeih ahihi. Kawlte' khenkhapna lamkhun (policy)-pen minam kip I' hihna lahkhiatna-tawh thukhaamzil (lawful/legal) tak-a anawkding I-hihi.\nKachin te-bangpen code omsate-ahlah gelh sawmlo, 914-ahzong gelhsawm tuanlo-in khauhtak-in pansawm uh-a, amau' ading adiak-in thautawi gaalkaap lianpi aneite' ading-in tua athupipen ahihi. Kachin State-ah Kawl Gammi hihna Census Form kihuu keileh "Kachin Gam-pen Kawlgam hilo" cihna hi-a, thau mah-tawh kisual tosuakding cihna hi-in, leitang angenkiik minam' ading lamkhun maan khat ahihi.\nZomite'a leuleu-pen thau-tawh kido kuullo phot-a, "914-ah akigelh minteng pan-in min kibang khempeuh alomlom-in kikoih ding-a, tuate' sung-ah Kawlgammi hihna Hmat-Pong-Tin anei minam leh aneilo kinam khenkhia-in, aneite Kawlgam sung-a minam khat ahihna kiphungvuh dinghi" cihthu ahihi. Tua thu' ziak-in naakpi-in "Zomi-ah luankhop nading" akigeel, akisep laaitak-in, "Code nei khempeuh-in amau' code ciat-ah gelhding" cihtepawl-pen naakpi-in I' haiina hizaw-in ka-ngaihsunhi, banghanghiam cihleh minam it-a amapang Kachin makaaite bang-in census boycott nading vaaihawm liang-a, ei'n tua code te I' lungkimpih mahmah mawkpen alaainat-huai mahmah, "pusa' luheek" acih taktakte I-hihi.\nZomi sung-ah behte enpak beklehangzong code omsate' lak-ah "Guite" longaal minam gui-tawh kizom hi kilkel lo-hi. Beh akhiatna athei khempeuh-in automatic-a theihcian pahding a-ol mahmah-in ka' seh-hi. I' mitte bang-in hong humsak-a, I' lungsimte bang-in hong zuutmual mawk ahihiam?\nKei-pen Dim awsuah zangh-in "Dimmi" hong kici-hi. Dim-in code nei-hi. Tua ahihleh minam kikhen-in "Dim bek-in leitang ngahding" kici zenzenleh Saaizaang, Teizaang, Sihzaang, Zo leh Paite-a kipan awsuah themcik ka' kidanpihte sung-a Gualnamte, Naulakte, Haatlanghte, Phaaipite, Suksakte cihte' ading khual nawnlo-in, "Hoihlua, Dimte bek-in leitang ngahding" ci-in mapang phangphang mawkleng mihingzia hinawnlo-hi cih kei' muhlehsaanna ahihi.\nHihthu lungngai tiuteu-in, maailam khutzan khat akheng deuh-in I' muhsawm teutau ding-in khatvei thusung kiik hihang! Ka' phawkkiau thu-in, code omsate a-it mahmah bang-a laaigelh zeelzeelte honkhat-pen Census ciang-a "Zomi" aci luading om khiinkhian ahihman-in "Zomi I' itdaan siam"-in kineumuhna leh simmawhbawlna laaimalte I' naakzat hetloh nading I' lunggulh mahmah-hi.


url: =MIKAANG NGAL (English War) | Siyin Region Baptist Association\nMIKAANG NGAL (English War)\nKum 1824-1826 hun sung Mikaang ngamkeaute le Kawlngam a khat veina kisim a Rakhaing ngam le Taninthaye ngam teng Mikaangte khut nuai theng hi. 1852 kum ciang Mikaangte in a nii veina Kawlngam sim leleau a, Kawlngam thangsang teng Mikaangte khut nuai theng hi. A thum veina Kawl le Mikaang 1885 kum in kisim a, Kawl kumpi pa Thibaw Mikaangte in man a, ngamdang zot pui hi. Tua ahikom, 1 Jan. 1886 ni in ngam mong Kawl kumpi ii a bat ngawlna Zo ngam, Kachin ngam le Shan ngam ngawl buang Kawlngam bup Mikaangte khut nuai a theng suak hi. (1)\nMikaang ngamkeaute in Khamtung Zo ngam teng zongh laak tu in ngeal hi. 1887 kum December sungin, Captain Raike le a pawlte Kawlpi (Kalaymyo) hong theng a, Kawlpi khua le Kanbale sakteng ah phualsat in om uh hi. 14 December 1887 ni ciang, Mikaangte in Khuasak khua ah kamtai khat hong pai sak a,a kamtai pa in, “Mikaangte in no Sizang Hausate taw vaihawm khopna khat vawt nuam ahi ciang, zing ciang panin ni khaubawk hawm tawng i, ni khaubawk hawm ni (12) ni lian in no Sizang upate Kawlpi hong theng tavun. Mikaangte taw Kawlpi khua ah kikhawm in vaihawmna nei tu hi” ci in hong za sak hi.\nTua ni sia 26 December 1887 ni hi a, Khuasak pan Pu Hau Suang (71-19) lampui in, ama le Pu Thuam Son (97-19), Pu Do Suang (71-19), Pu Hong Son (243-20) le Pu Hang Kip (1-19) te Kawlpi ah kipai sak hi. Tua ni Kawlpi kikhopna ah Mikaangte in amate deina nam li ngen hi. Tua teng in;\n1. Mikaangte ii Kawlpi uk tu in a koi U Pa Kyi sia lungkim pui in kip sak tu.\n2. Kawlzaang sim in mihing a kipan khui le loai Sizangte ii a mat bulte seam nawn ngawl tu.\n3. Sizangte ii Kawlte a mat sal in a khoai teng tha kik tu. 4. Sizang ngam kantan in Kawlpi pan India mawtaw lam vawt tu, tua sungah Sizangte in huuin panpui tu, ci thu teng ahi hi. (2)\nSizangte in a masa thu thum teng sia phamaw sa masa ngawlin Sizang ngam kantan in lampi vawt tu ci thu sia kiza thei vet ngawl hi. Mikaangte in “Kawlpi pan Khamtung kantan in lampi lian khat vawt nuam khu hi. Lam vawtna sungah no Sizang mite hong zangh nuam khu hi. Thaman hong pia tu khu hi, hong huu tavun” a ci ciang, Khuasak pan a pai Pu Hau Suang le a pawlte in, “Tu bang peuma in lam hong vawt heak vun. Ko Sizang mite sia mamaw mama lai ka hi uh ciang, lam vawtna ah kong suamlup siat tha tu uh lauhuai mama hi” ci in nial uh hi. Kawlpi ah a pai Sizang upa li teng Mikaangte in letmat khat tek pia hi. Inn a thet ciang a letmat piakte, a zite a tate in “doai thil”, ci in meikhuk sungah hal siat hi.\n3 January 1888 ni in Falam Tashon Hausa teng taw, Angteng (Indin) ah kikhawm in lam vawt natu vaihawm leleau hi. Falamte in zongh Khuasak Pu Hau Suang te ii nial bangma in nial a, lam nong vawt uh le a liam a baai tam mama tu ahi ciang, ko hong heakpui ngawl tu khu hi, ci hi. Falamte taw a vaihawm zawkciang Hakha (Khalkha) te taw vaihawm lai tawng ci in 9 January 1888 ni in Hakha Zo khua ukpipa tungah kamtai thum pai sak leleau hi. Hakha Zo khua ukpipa in kamtaite thum manin, nii thatlum paih hi. Shwe Hlaing a ci sia pa suakta sak a, Arankan Hills sangah taisuak sia Kawl ngam ah a topa Captain Eyre omna khua Pagan theng kik thei luilam hi.\nHi teng zawk ciang, Khamtungte amate ngaisut bang hi ngawl ahikom tha thum bang khuangai a, April tha Kawlte tuibuak poai zawk bek ciangin, Sizang Hausa teng lai taw sam kik leleau hi. Tua lai in Khuasak Hang Kip sia Kawllai, Kawlkam Kawlte bangma in he zo hi. Sizang Hausa teng a sap hi kasap Hausate pai nuam ngawlin amate luangin, Khuasak Tau Kon tuu Thuam Son (97-19), Khuasak Khualvial tuu Hang Kip (1-19), Voklaak Hang Seal tuu Awn Kham (179-24), Buanman Daai Nuai te sila, Hatlangh, Hong Son (243-20), Limkhai Taapte sila Pau Thang (Kawlte) hi mihing nga teng pai sak hi.\nHi Sawltak teng Kawlpi a thet ciang, Mikaangte taw kisi in vaihawm uh hi. Mikaangte in ko le no sia u khat nau khat bang a om tu hi. Kikap ngawl tu hi. Nong kap uh le en vun ci in phah khat a tung lam in khai a, a ngalkapte kingual sakin bok lam in, phah a zaan niknek dongin kap cip sak hi. Nong kap uh le hi bangin kong vawt uh kul tu hi ci hi.\nHi sawltak nga teng a cia tu ciang, Sizang sung khua bangza pha nu ziam ci in dongh a, khua nga pha khu hi a ci ciang, tua khua ngate ii noptuam tu ci in, zam khap liat veu 5, puanvan 5, tungbeal 5 le hangkee ten 120 Mikaangte in letsong in ciapui sak a, tua teng Khuasak khua tun uh hi. Letsong teng Sizang sung teng ah kihawm hi. Hi bangin Mikaangte in letsong noptuam a piak uh sia ko Mikaangte le no Sizangte sia nam khat suak tu a, kido ngawl tu, kikap ngawl tu hi cina hi ci in vaitha hi.\nVoklaak En Thuam (135-21) in a makpa Hong Son(243-20) Sawltak a Kawlpi a pai sia a nuai a bangin la phua hi.\n* Ka ciin ngualkoai maimak lungdei leido kankong hong masa tee.\n– Tong ciantel ngawl a, hawmtel shia thim lin piak in nei.\nKhuasak Lam Son (253-23) ii zi Ciang Cingh (1-20) in a pa Hang Kip Kawlpi a a kipai sak a nuai a bangin la phua hi.\n* Kaangtui dolun lim bang lian ee, laam bang muak tu, phungmang tangphung bang kalh ee.\n– Phungmang sakluang khuam bang laihna pazua do taw ciam ve tee.\nSizang Hausate in Sawltak te tung nong vaithak uh, Mikaangte le Sizangte kikap ngawl tu, Sizangte in Kawlte sim nawn ngawl tu, a khui a loai nganhingte laak sak nawn ngawl tu, a zi a ta sila innteang in man nawn ngawl tu ci a, nong vaithak uh teng hi le hi nawn ngawl tu khu hi. Ahihang no Mikaangte sia ko Sizang ngam ah hong pai bale uh teh oai khu hi. Banghang ziam ci le no Mikaangte sia keal bangin kaang dikdek a, khat vei beak zongh hong mu ngei ngawl ka hi uh ciang, ka zi ka ta uh lau ngawpin thi tha tu hi. Tua ahiciang Sizang ngam ah hong pai heak vun ci in vaitha kik hi.\nSizang Hausate ii hi teng a ci ciang, Mikaangte in “Ko thu hong ni le uh teh kuama supna ngimna om ngawl zaw tu hi. Ko hong pai nuam thathong hi ngawl khu hi. Ka tungsia te in Khamtung en tu in hong pai sak hi. Kong pai uh ngawl a phamaw hi. No hong sia sak, hong lal sak tu hi ngawl khu hi. Falam ukpipa (Poai Ukpipa) taw kisi nuam kimu nuam hi bek khu hi” ci in thu puak kik hi.\nTasia ciang Khuasak pan Sizang Hausate in, “Mikaangte awng, nong pai nop uh sia nial zo ngawl tu khu hi. Poai ukpipa taw kimu nuam kisi nuam na hi bek uh le Poai sang paina Kawlpi pan ni tumna sangah lampi khat om hi tasia tawn tavun”, ci hi.\nMikaangte in, “Sizang sung ma kong tot ngawl uh in phamaw hi. Na zi na tate ii hong kiitak tu, na lau uh le Thangmual pan na khua paina lam uh na khak vun a, dialsan khat na khai vun. Tuak ah noma Sizang Hausa teng in hong ngak tavun a, koma taw Poai ukpipa kungah paikhawm tek tawng,” ci kik hi.\nteng le sawltak teng taangpi taw Khuasak khua ah vaihawm in “Mikaangte thu hong piak kikna sia kampha hi ngawl hi, ei hong sia sak nuam hong lal sak nuam hi bale Poai lam zui a, kaato paih tu hi. Sizang lam pan ma kong pai nuam uh a ci hamtang nial thong sia, hong lal sak nuam, hong sia sak nuam ma hi tu hi. Kivei zo nawn ngawl tu hi. Ih do, ih kaa, ih mat ih thalup ma kul thong tu hi”, ci in Mikaangte do tu vaihawm uh hi.\nA tung a bang do tu a vaihawm ciang, Kawlpi a pai sawltak nga teng in Mikaangte ih do suh ih do to hangin bangma hunin kizo ngei ngawl tu hi. Ei thau zakte din lam in a muk pan thal kul hi. Amate zakte a taw sang\npan thal hi a, din lam, to lam, baw lam in kithal thei papaih hi. Bangbangh a, baw lam thau kap theite sia din lam a kap thei bekte in zo thong tu hi ziam?. Tua bek dom ngawl, a thau sia tat peu ngawlin thal vazingh thei lai hi”, ci in nasia tak nial hi. Mikaangte ih do hang bangma hun kizo ngawl tu hi, ci in Kawlpi a pai sawltak te in a ci hang a dangte in um thei peuma ngawl hi. Thau tabang om ngei bo ci khawng a nial ngawp hi. Tasia ciang Ngal lampui pipa Pu Khai Kam (72-20) in, sawltak a pai te tungah thau te kap vazingh thei kale a peangpaak tungah kol a kibulh ziam?” ci sese hi. Sawltak a paite in a peangpaak nii tung ma kol hile kibulh hi, manlang tak pai thei tai thei thong hi”, ci leleau hi. Pu Khai Kam in peangkol tateng a pai thei a tai thei sia, Zaang ngam tengah a tai thei, a pai thei hi bek ngawl ziam? Khamtung liang lak keen lak pai thei tu na um na uh ziam?” a ci leleau ciang, mi honpi te in “Tabang peangkol kibulh sa hi po le, bang lau om tu ziam?” ci in Mikaangte do tu thukim thei tek uh hi. Sawltak te ii Kawlpi pai sia April 1887 sung hi a, December 1888 dong ma khat le khat kam kithak teng taw hun bo to hi.\n30 December 1888 ni ciang Mikaangte Sir George White Kanbale khua theng a, Khamtung ah pai tu hi, keima lampui tu khi hi ci in kithoai in om hi. Mikaangte Khamtung pai tu in kithoai sa in a om zawk bek laitak, Mikaangte omna Kawlpi khua tatak ma Sizangte in sim suh hi. Tua ni ngal kisimna ah, Khuasak Kun Tong tuu Hau Mang (74-19), Khuasak Khum Thang tuu Lian Pau (65-20), Buanman Lian Sung tuu Son Awn (129-20), Thangnuai Khup Thang tuu Son Lam (78-20), Thangnuai Zil Om tuu Kim Lam (199-19) hi ngalhang nga te thi hi.\nMikaang ngalkap lubeam te (Gurkha) te hang mama ahikom, Kim Lam luang Sizangte in la zo ngawl hi. Mikaang ngalkapte in hong kan kik tu zam ci in Kim Lam luang Kawlpi luphung kil ah koi in aitaa na in nei a, ni sali tawntung pang hi. Tua huu in Kim Lam luang sia Sizangte in nga kik ngawl hi. Hi ngal simna sungah Mikaangte taw a kipawl Kawlte (17) Sizangte in man a, cia pui hi.\nPu Khai Vum (74-20) in a pa Pu Hau Mang thi hangin khat vei ciang ngal ai in a phulam kik thei a hina a nuai a bangin la phuak hi.\n(1) Zuamang thaamna mealmakta aw, von balzal ah vul awng nge.\n– Sawmsial phungcing zaalsak ing nge, zuamang minthei lo ing nge.\n(2) Lenthang khuavui kaai nuai a leido zuapa na simlu in a mualkot tam kal sa’ng.\n– Sakciang ka khua mualtung pan minthei kong law Zaangsi haungual dem na keak kilawm sa’ng.\nPi Za Ngiak in a pasal Pu Hau Mang thina le phulam in ngal a aih huuin kumpite ii liau a piakna a nuai a bangin la phuak hi\n(1) Koaimang thaamna mealmak ta awng, sawn taw ciam a, na simlu khua mual sua nge.\n– Sawn taw ciam a, khuamual sua ni sing ta’n laam bang veal ta ze.\n(2) Sanglun simlu khua mual sua a thang zaw maw, mealma simlu khua mual sua a thang zaw maw.\n– Mealmak simlu khua mual sua a thang ngawlin, sing in el a sesum tam see aw ci ze.\nThangnuai khua Pu Hang Suan (78- 19) in Kim Lam thina le a luang nga kik ngawlna la phua hi.\n* Sawn aw khuei bang na han kom a, do dai nen ah vul awng nge.\n– Phung lamh lailung muang maw ve cia, sen min phung taw na nunthum taw, pataang lap thiam taan awng nge.\nPu Hang Suan in Kim Lam le Son Lam ngalsim na ah a thikhop na a nuai a bangin la phuahi.\n* Von ngeal taw paai va lo ing nge ka siallum in sung la zee.\n– Ka siallum in sung la veng nge, von ngeal na khiakna hi ee.\nKawlpi Sizangte ii a sim zawk hai ngawlin, Mikaangte Kuailui vaal “Tuangthi” ah phualsat uh hi. A ngalvilte Phatzang dong thengto a, Sizang ngalvilte taw kisi in kikap paih hi. Ngalte in Buanman te khat thatlum hi. Sizangte in Mikaang ngal te Tulsuk dong del ahihang pha zo ngawl uh hi. Mithi luang pua in pawlkhat Buanman ah cia hi. Sizangte thin uuk in, a zing ciang kuan suh leleau a, Tulsuk ah Mikaangte taw kikap uh hi. Lubeamte ngal hang mama li Sizangte in that a, thau lawng li le laa “mules” li mat sak hi. Mikaang ngalkap a nungta lai teng Kawlpi dong taisuh hi.\nHi bangin ngal haksa sak ciang, Ngal lampui Khuasak Pu Khup Pau(72-19) le a inn teang pa Nga Nwa Tedim ah pai in, Suk Te ukpipa Khua Cin (210-11) tungah huu ngen hi. Khua Cin in ama uk sung tengah mihing khawm paih in, ngalkap 400 nga paih hi. Ukpi Khua Cin le ngalkap 400 teng Khuasak Pu Khup Pau inn theng a, Pu Khup Pau in a no sua zawk ni 25 a pha sialpui khat ngaw in Mikaangte do natu vaihawm uh hi.\n(1) ျမန္မာ့လြပ္လပ္ေရးႀကိဳးပမ္းမႈသမိုင္း အပိုင္း (၁) (ရန္ကုန္၊ သမိုင္းဌာန၊ ရန္ကုန္ တကၠသိုလ္၊ ၁၉၈၈) စာ၊ ၁-၆၅\n(2) Bertram S.Carey and H.N.Tuck, The Chin Hills Vol.1, (Aizawl: Firma KLM Private Ltd., Reprint 1976) p.22\nThis entry was posted on Monday, July 25th, 2011 at 4:05 pm and is filed under Uncategorized.\tYou can follow any responses to this entry through the RSS 2.0 feed. You can leave a response, or trackback from your own site.


url: =Mihingsa a kine takpi mah hiam? :: ZOMI DAILY\nposted on 6 September 2014 at 8:02 am Lomkholna: Article, ZomiQuavadis\nAugust 19,2014 in website sung khat ah News Reporter khat in mihing sa pen China leh Taiwan gamah aksa zuak bangin kizuak hi ci in gelh hi. Mipite’n a up loh khak ding uh lauhna tawh alim naleng in zong suak sak hi. Tua milim kipost a mu khate genna ah “Tiongkok khuapi sunga sasai khat ah mihing phei, a liang, a banbul, a lu, a ngawng cih bangin kikhen tuam a,mipi lei theih ding in kikhai zihziah hi” ci uh hi. Mihing sa tektek ah numeite sa mah pasalte sa sangin lim zaw a, a man zong kikhai mahmah hi. Numeite nawibu lim pen a hihman in manpha sak mahmah uh hi ci lai uh hi.\nAhizongin tua Article manglai tawh a kigelh a sim khate genna ah “Hih article pen mi mawkmawk khat in a upmawh thu a gelh hi ding hi. Bang hang hiam cileh a Mangkam laimal zat leh a Grammar zat dan zong maan het lo hi” ci ta leuleu uh hi. Mipi lausakna dinga kigelh mawkmawk hi lel in mi tampi in ummawh uh hi. Hih lai asim mipil khat Alex Delarge in bang gen hiam cih leh “Mihaite lo buangin hih thu um lo ding hi” cihsan ziau a, Nica Alday in hibang in behlap hi, “Tua mihingsa kikhai te ka en pha pha a, a lu leh amaitang zong ka et niloh hangin Chinese mel suun khat zong om lo hi. China leh Taiwan khuapite sunga mihing sa kizuak pen amau minam mah hiding a, midang hi lo ding hi” ci hi. A kibawltawm hilel inteh, mihing sa taktak zong hi ken teh aci nuam ahi tam maw!\nTua thu tawh akibuai mahmah laitak in website dang khat ah Article dang khat alim mah tawh na ki post leuleu hi. Tua Article sungah bang kigelh hiam tawmcik sim zual dih ni. “Naungeksi te sa, a diak in a nu gilsung pan a akitolhsak naungek khangcing nailo te sa manpha mahmah hi. Bang hang hiam cileh tua naungekte pen Soup in bawl in dawn den zo lehang kithahaat mahmah hi. Pasal Sex lam thaneemte in dawn leh kilamdang zo lian uh hi” ci-in kigelh ta leuleu hi. Mipi up theihna dingin pasal khat in naungek Soup a dawn laitak lim zong kidawk sak uh hi.Naungek khat ciangin $50 pan $70 tawh kilei ngam hi ci sawnsawn lai uh hi. Alim ngiat tawh a kipost ahihman in Scotland Yard thukante leh FBI te’n limtak sawtpi sung a sulzuih khit uh ciangin tua Article gelhpa mukhia uh hi. Amah pen Chinese minam hi in, amin Zhu Yu ahihi.\nTua leh ZHU Yu icih kua hi mawk hiam? Zhu Yu pen limsuaih siam mi minthang khat ahihi. “Mihingsa ne mihing” cih thulu tawh lim a suaih pen Shanghai khuapi sunga kibawl Arts Festival pawipi sungah 2000 kumin nasia takin lak khia hi. Tua ni a kipan tua tawh kisai ama limsuaihte mun tuamtuam ah kipuak hi. Tua tawh kisai Documentary a kibawl khat pen 2003 kumin UK ah kilak khia hi. Nang zong Utube panin na muh nop leh “Zhu Yu – Eating people ” cih na mek lecin na mu ding hi.\nPrevious: Al Qaeda makaai Ayman al Zawahri in Kawlgam gal bawl sawm\nNext: NATO te thu ki kupna ah


url: =US Tennessee ah Officer khat kikaplum, akappa matding in kizonsan :: ZOMI DAILY\nUS Tennessee ah Officer khat kikaplum, akappa matding in kizonsan\nposted on 30 May 2018 at 11:52 pm Lomkholna: News, Sawltak, USA, World\nUSA, Tennessee State sungah Sheriff’s Deputy khat Wednesday ni zingsanglam in thautawh kikaplum in, tua akaplum thautawipa pen taimang cih Fox News pan kiza hi. The Tennessean te pulakna ah Kingston Springs vengsung ah mawtaw akigu khat om cihi.\nTua mawtaw akigukna vaitawh Dickson County Sheriff’s Deputy khatin delhpah a, mawtaw agu hiding in aki ummawh khattawh Deputy papen kamki nialgawp uhhi. Tuakhit ciangin Deputy papen kaplup thuakin, akaplumpa pen ataimang ahihi.\nHumphreys County Sheriff’s Office te’n apulakna ah tua thautawh Deputy akaplumpa pen amin Steven Wiggins hiding ci uhhi. Tuapa pen mikang pasal “White male” khat hi a, asanna atun pi 6.1 leh agihna Pound 220, alu tol in, asampen asandaupian hiding hi ci’n pulakkhia uhhi.\nDickson khuasung vengsung mipite zong kidoptheih nadingin thautawi migilo khat om hi ci’n Alert ki pulak khiakhin hi. Khuasung mipi te’n muanmawhhuai khatpeuh namuh uhleh amanlang in kumpi thunei te hong zasakpah un ci’n ki tangko khinzo hi. State Troopers te’nzong tua Area sungteng ah encik gige in om uh cih Social Media tungtawn in kiza hi.\nHihpa pen thau ahih keileh hiamkhatpeuh tawikhading a, lauhuai hi. Na muhkhak uhleh 911 ah amanlang in hong zasak un ci’n Tennessee Bureau of Investigation te’n tangkokhia uhhi.\nMore: US Florida ah Myanmar sangnaupang khat thautawh kikaplum\nKaplup athuak Deputy pa ii amin apuam pen bangmah pulakna omneilo phot hi.\nUS gamsung ah 2018 kumkipat akipan tuciangciang Law Enforcement Officer asi pen 37 phakhinta hi. Tua Officer tepen nasep laitak, Duty hunsung in asi uh hi a, tua Officer asi mi 37 lakah 24 tepen thautawh kaplup athuak uh ahihi. Sawltak #zomidaily\nPrevious: US, Kentucky State sung aom UPS Facility ah apuakkham nasia mahmah om\nNext: Vondeih Kep Ding – 147 (Dimno’ Pa)\nYangon Region sungah nikhatsung in mei 7 veitak kang\n21st Pinlong or Satanh kikimna lam ah ~ Tual Khan Suan


url: =Yangon ah sangnaupang Tan 9 akahlaitak abuanpa kum 23 thong kiadingin thukipia :: ZOMI DAILY\nposted on 25 December 2017 at 8:32 pm Lomkholna: Myanmar, News, Sawltak, Yangon\nMyanmar gamsung ah sangnaupang numeino Tan 9 akahlaikhat zawhthawh thutawh abuanpa kum 23 thong kiading in thukipia cih 7Daily pan kiza hi. Tua sangnaupang numeino pen Online tungtawn in khemin zolzol a, zintunbuk Hotel sungkhatah khupcip in abuangawp kici hi.\nTua mibuanpa, thong kum 23 akiading in thukhenna athuakpa ii aminpen Than Ko Ko Maung kici hi.\nAbeisa 2016 September khasung in Tan 9 akahlaitak numeino khatpen BeeTalk kici App tungtawn in hopihzel cihi. Tua Tan 9 akahlaitak numeino pen kum 15 bek aphapan khat ahihi.\nTuabang in BeeTalk tungtawn in kihoho uh a, ki maingap semsemin anunung ah lawmkingai dinmun tungto uhhi. Ahi zongin apualam ah khatveizong maitang kituah in kimu ngeilo uhhi.\nBeeTalk tungtawn in aki maingap mahmahkhit uhciangin pasalpa in khatvei apualam ah kimuhpih dingin samkhia hi. Tua akimuhcilni in numeinu ii adawnding Soft Drink sungah ihmut suahsakza zatui namkhat koihsak cihi.\nTuakhit ciangin tua numeino pen North Dagon aom Hotel khat ii inndei sungah kalhcip in, zawhthawh thutawh buangawp, Rape gawp cihi. Tua tungtawn in numeinu ii anu in tua pasalpa pen thu thukhenzum ah thu abawl ahihi.\nThan Ko Ko Maung akicipa pen nung December 19 ni in Yangon Western District Court ah thusitna kinei in, thukhenmang te’n kum 23 thong kiading in thu apia uh ahihi.\nThan Ko Ko Maung pen Penal Code 376 tawh kizui in mibuan ahih manin kum 20 thong akiading in thu akipia hi a, tuaban ah mikhat mancip cihtawh atuamin kum 3 thongkiading in thu akibawl ahihi. Akigawm in kum 23 atuamtuak in thong akiading ahihi.\nNumeino ii an in hih thukhenna tawh kizui in agenna ah Decree kipia pen tawmlua hi. Ka tanu in athupiang khempeuh kuakua in adongzong in akibang in gencian sitset theihi. Tua zintunbuk Hotel inndeisung ahzong katanu abuanpen mi 2 bang phading cihi. Hihpen mihing azuak Human Trafficking zong hipah hi. Hotel sungah akepcip pen ni 3 sung bang hi a, Soft Drink adawnsak abung tezong Police te khutsung atun ciangin mangthangsak uhhi ci’n anu in genkhia hi.\nMyanmar gambup in tukum November kha ciangciang naupang buan athuak “Child Abuse, Rape” Case pen 700 valbang phakhin cihi. Tua sazian pen kumpi thunei te ii pulakkhiat hi a, nungkum sangin kumcinglo buan athuakpen azah 82% bang tamzaw cimawk hi.\nTuabang in kumcinglo naupang buan athuakpen Yangon Region sungah tampen a, tuazom ah Irrawaddy Region sungah atampen nihna kici hi.\nHih thuthang tungtawn in naupangno, sangnaupang leh khangno te adingin Social Media pen kidopsiamding thupi mahmah cih hongphawksak hi. Sawltak #zomidaily\nPrevious: Taiwan gamsung aom Crane Game sungah numei te Bikini bektawh koihin mipi lunglutsak\nNext: Yeshua (kammal thupi penpen ‘Yashua’ hi)


url: =Korea Gam le Mi te: Zomi khat ii muhna pan (7) ~ Cope Suan Pau :: ZOMI DAILY\nposted on 23 June 2016 at 7:50 am UTC+9:30 Lomkholna: Article, CopeSuanPau, Korea\nChuseok 추석 Tuktun’ Khuado Pawi\nTutung Korea Khamtung mi te’ tuktun’ anlakpawi tawm khat tung baih deuh tawh ki bang a, an pal lak khit deuh hi pan hi. Spring khit khua lum kipat April, May ciang phalbi vuksan sung a nusiat cip uh lo teng hong puah kik uh a, lo khawh hong kipat kik uh kha guk pha kik ta hi. Zomi te bang in Kawltu Zotu tawi ahih hang set tawh lo kho uh a, Cope topa’ Zo Laisimbu sung a dan leh set lo kho in an a hau hi cih ding ahi hi.\nNung 1 September ni zan in Taephung huihpi thawmval nung a, lo an pawl khat kisia hi. Tu laitak in Buh kung te hui khin a min nai lo hi. Kha 10 kha bei pawlin buh la pan uh hi. Tu laitak in an pal ahi alu, mai, bal, vaimin, manta le zasan cih bang teng la khin a, buh, leibe, kawlkai cih te pawl la nailo uh hi. An pal lak khit na mun lei awng te ah kimchi mehpi ding ankam kang lum te vi ve le mongla carrot vi ve ciing uh hi. Tua an kung khempeuh kha 10 kha bei in la ding uh hi.\nBuhtang le kimchi om peuh le phalbi le khuakhal hun sung khempeuh a ding an neek patauh om lo-in lungmuang thei uh hi. Korea mi te a thatang mah mah khauh in a hat na uh pen kimchi meh sial vi ve a nek man hi ding in Zomi te’n um mawh uh hi. Kha 11 na ah khuadam lua ta a hihman in an ki cing thei nawn lo a, green house tuipuan buk sung zong ah ciing thei tuan lo ve ve uh hi. Green house sungah phalbi sung an ki ciing thei cih pen zuau thu ahi hi. A lum heat pia le bel hi thei kha mah ding ahi zong tua mei lum pen sum tampi bei zel ding hi a, an ciing kei le kiman zaw ding hi.\nZomi te mahbang in Korea mi te’n zongh a mau ni le kha simna lunar calendar nei uh a, Chuseok anlakpawi, kumthak, etc. cih te pawl pen amau’ Korea ngeina calendar ni ciamtekna zangh uh hi. Westernized mahmah [ Western mi te sang in westernized zaw lai uh] Korea mi te in American te nuntakzia life style khempeuh phial mah zui hi na pi in, a mau’ ngeina culture le tradition pen keem cing mah mah uh hi. Tua pen Zomi te in etteh huai mah mah ka sa hi.\nSolar kum Gregory calendar kha te simhak sa uh a, kha 1 na, kha 2 na, ci in sim uh a zum le sang ah official in zangh uh hi. Lunar kum zongh Korea kha min te lo nawn lo in kha 1 na, kha 2 na cih mah in sim uh hi. Gam vai le kumpi vai te ah solar calendar zangh uh a, ngeina ni te ah lunar calendar zangh uh hi. Kawlgam mah tawh kibang hi. Zomi te’n bel Gregory calendar mah ih thupi sak a, Zanuali, Phephuali, Maat, Ebel, Me, Zun, Zulai, Awgas, Septemba, Ohtuba, Nuvemba, Disemba ci in inn lam pi tek te nangawn in zongh ih lotngah ziahziah se hi. Ei Zo khasimna leuleu ih neu seek ta hi. [Ka neu lai in ka pi in Zo kha vi ve tawh thu gen pen, ka zahpih den se a, tu dong ka thei nawn kei hi. Sin kik ding pawl ahi hi.]\nChuseok pen “Korean Thanksgiving Day” ci uh a, kumsim in lunar kha 8 kha ni 15 khaliik ni ta in tung sak uh hi. American te nuntakzia a ciing mello Zomi te bang hi lo leu leu in American te’ Thanksgiving Day November 28 ni khawng awl mawh dek lo ta leuleu uh hi. Kumthak New Year, Nu le Pa te ni a tuam in nei uh a, American te mother’s day le father’s day khawng te Zomi te dan in zui lo uh hi. Cihnopna ah American lifestyle a ciing mahmah minam te in a minam ngeina thupisak cihnopna hi.\nZomi te pen American sangmang te TOPA [Cope Topa, Nelson Topa, etc.] ih ci deep a, amau’ hong hilh khempeuh ih mang khin hi. American sangmang te cih peuhpeuh 100 ah 100% a mang thei Zomi te ih hi bilbel leu leu hi. American te New Year kumthak, nu te’ ni, pa te’ ni peuh Zomi Christian te’n Christianity movement sungah ih lim zat mah mah a, maizumhuai gi ge kasa hi.\nAmerican lifestyle khat zongh zui mel lo Zomi te in ih ngeina hoih te keem cing lo-in ih susia khin gawp ta hi. Zola, Zolap, cih te pan kipan Zongeina tuamtuam te ih mansuah ta hi. Zomi te’n pu te’ ni, pi te’ ni, pa te’ ni, nu te’ ni, sia te’ ni, cih bang in nei lo mawk ih hiam? Zomi namni National day le khuado bek mah maw ih tuam neih?? American te a khawng ih zuih mawk mawk pen, leitungah kua mah in a na zui lo na hi lel mawk hi. Ei’n leitung khempeuh pa te’ ni, nu te’ ni peuh sa deep… …[Zomi vai tua zah ci phot ni in]\nChuseok Akhiatna Bang Hiam? (Koi pan hong piang hiam?)\nChuseok [Zokam in Chu-sok] pen nidang in Hangawi [han-ka-wi] ki ci a, a khiatna pen a laizang a golpi khat [ great middle] cihnopna hi. Anlakpawi nasia pen hi a, lunar kha 8 kha ni 15 ni khalik ni in pawibawl ahihman, moon-cake festival zongh ci uh hi. Mi khempeuh a pu a pa’ khua uh ciah hamtang uh a, pu le pa meltheih sanggam teng tawh tok tangho le ngeina an te nekhawm in, ni thum sung anlakpawi nuamtak zangh uh hi. Moon cake ci in buhman tawh a bawl moh luum neu Zomi te’ tangho tawh kibang te lim neek mah mah uh hi.\nScholar tampi in Chuseok anlakpawi pen nidang shamanistic ngeina sung a anlak hun khalik harvest moon pan hong pai hi ding in um mawh uh hi. An pal te pu pa ancestor te leh Pasian [local deities] kiangah ap na pawi hi a, biakna ritual pan kipan hi ding cihnopna hi. Tua hi a mun khatkhat te ah an limtak a lak zo kei vua leh biakpiakna ngeina zong a hun khin to uh hi. A zenzen in mun khat ah an lak om lo ahih leh Chuseok zong bawl vet lo pah uh hi. [Zomi te in tuuktun pawi le khuado pawi pen Zo lunar ni le kha tawh hong kuppih leu ci’n lungdam ding hi. Zo Khuado thu tawh kisai bel Zonet sung zongh ah thului tam simsim om khin sam na ven.]\nChuseok pawipi hun sung in tu hun modern Korea mi te khuapi sung nasepna kol sung pan suakta in a pianna gam, khua le tui ah a hon a hon in ciah ngeingai uh a Exodus pi khat cih ding ahi hi. Ni thum sung National holiday hi a, kua ma peuh in ni 4, ni 5 bang nasep khawl nuam uh a, nipi bup khawl thei na ding hanciam uh hi.\nAncestral worship ritual nei uh a, Zingsang tung pupa te’ han ah pai in, hanmual hah siang uh a, an pal leh nektheih dawn theih va puak uh hi. Ancestral worship ritual pen Catholic te’n phal uh a, Protestant te’n phallo uh hi. Han mual ih cih takin han pen mual tung vi ve ah nei uh hi. Pupa’ kha kiang pan thupha hong luang ding upna nei uh hi. Ei Zomi te in pupa kha an siah khawng ki nei ahihang, ei ngeina pen ancestral worship ritual tatak hi kei le kilawm hi. [Zomi te’ misi an siah pen ancestral worship in ih ngaihsun ding hiam? Hi thei tatak kei le kilawm ka sa hi.] Pupa kha in thupha hong pia ding a, an kihau ding cih bang tatak Zomi te’ ngeina sungah upna kinei lo hi le kilawm sa ing.\nChuseok hun sung moh a bawl uh pen, songpyeon ci uh a, Zomi te’ tangho a neu no no in bawl le’ng tua tawh kibang hi. Buh man huan in deng uh a, a bem no Zomi te’ khepi cia cia pha sak uh a, ih neek ciang tangho neek mah tawh kibang hi.\nChuseok le Ganggang Sullae Lam\nGang-gang-sul-lae lam pen nungak no te in lam a, an lak pawi lungdamna lahna ahi hi. Tu ma kum 5,000 lai Korea mi te in ni, kha le leitung in universe buppi control hi ci in upna a neih lai pek pan kipan ganggang sullae lap lam khin uh ci hi. A lam te in kum khat sung a kha liik a tang pen hun in solkha tang nuai ah lam uh hi.\n16th century sung 1592 Japan te’n Korea gam a sim lai un, tui galmang admiral Yi Sun-sin in numei te galkap puan tawh Okmae mual tungah meimang sep in ganggang sullae lam sak a, Japan te’n galkap tampi mah a om sa ci hi. 1966 kum February 15 ni pan kipan ganggang sullae lam pen Korea ngeina lamgui sungah a thupi khat in ngaihsun kik uh hi.\nGanggang sullae lam pen numei vi ve lam uh a, hanbok ki ci ngeina tualpuan [Zomi te’ tualpuan mah bang] vi ve silh uh a khatang nuai ah khat le khat khut kilen in a bem in lam uh hi. A lam dan pen tak lam ah ki pei uh a, a makai nu in la gual khat a sak khit ciang in a dang teng in “Ganggang sullae” ci in sakkik sa uh hi. A lasakna sungah a mau’ thuakna, haksatna, kizopna, lunggulhna, etc. phuak uh a, zing sang khuavak thei uh hi.\nChuseok pawi le Ganggang Sullae thu zom lai ni. [aban zom lai ding…] Cope Suan Pau\nPrevious: Asawtlo in DVD/CD thak ki ngah ding\nNext: Ei Zola ih sa thei hiam?


url: =Neihsa Kepzia- Khenpi 1. Khawk-1 by Pr. Kai Khan Khual - TUNGZANG NEWS\nNeihsa Kepzia- Khenpi 1. Khawk-1 by Pr. Kai Khan Khual\nVantung Thukham Ahi, Na Hoih Bawlnopna Leh, A Ngimna\nPasian Leh A Naseppihte\n“Na neihsate leh na anpalte tawh Topa zahtak in. Tua hileh, na ansalte an tawh kidim dinga, na beel dimleetin lenggahzu na nei ding hi.”(Paunak 3:9,10).\n“Mi pawlkhatin sum zang ziahziah napi-in hau semsem a, mi pawlkhat cil mahmah napi zawng semsem hi. A cingh mite hau semsem dinga, mi dang a huhte in huhna mah ngahkik ding hi.” (Paunak 11:24,25).\n“Ahih hangin mipi lungsim a nei mi in, na a hoihte geel a, thuhoih nate-ah a pang hi.” (Isaiah 32:8).\nPasian in, gupkhiatna a gelna-ah, sepkhiatna leh thuhkikna thukhunte na bawl a, hamphat nading nasep leh thupha namkim a thuapin ngah uh hi. Mizawng huhna in, mi’ hamphat nadinga sem bek hi lo-in, ama thuphasan nading zong ahi hi.\nLungdamna Thu ii Vangliatna\nMite tungah thupha bawlnopna a manthan loh nadingin, i Honpa in Amah tawh nasem khawm dingin hong teel hi. Mihingte’ huh kisam lo-in, Pasian in na khempeuh sem thei hi. Ahi zongin, hih nasepna-ah kihel kei lehang, ei leitung mite’n lungnopna kingah lo ding hi.\nMihingte’ tungah deihsakna a hat theih nading, piakkhiatnopna lungsim a kineih theih tawntung nadingin, mizawngte zong huhna nasepna-ah hong kihel sak ahi hi. A kisia hih leitunga om, a kisia ding mihingte’ tungah i siamna leh i neihsa tawh huzap in thumaan a kihilh ding hi. Mite’ hamphat nading, i sepkhiatna tawh Zeisu’ thuak gimna, haksatnate kilang sak ding hi. Piakkhiatna tawh mite’ tungah thupha tung sak ni. Hih in a maan hauhna hong ngahsak ding hi.\nMawhna sung’ a si ding mite’ tungah thupha i bawl manin, a manpha mahmah Zeisu ii limlemel a kilang sak i hi hi. Hih nasep pen vantung pek pan hong kipan ahi hi. Pasian in mihingte hong itzia kuama telkhialh loh ding zahin hong lak khin hi. “Pasian in A Tapa khat bek a piak dongin leitung mite a it hi. Tua Tapa a um mi khempeuhte in kisia lo a nuntak tawntungna a ngah nading uh ahi hi.” (Zawhang 3:16). Pasian in a it, a Tapa khat neih sun hong piakkhiatna tawh leitung mite hong itna hong lak hi. Bangmah itsiit het lo a piakkhiatna tawh mihingte’ gup ngah nading na hong sem khia hi.\nPhaltak a piakkhiatnopna lungsim in, Pasian’ lungsimpuak ahi hi. Singlamteh tungah hong itna hong lak hi. Mihingte’ gupngah nadingin a neih khempeuh hong piakhia hi. A tawpna-ah a pumpi mahmah hong ki-ap hi. Zeisu singlamteh in thu-um mite lungtang sungah piakkhiatnopna lungsim hongnei sak hi. Hong lahkhiat a thupi pen in piakkhiatna ahi hi.\nHih in Christiante’ gah ahi hi. Leitung lungsim in angsung khualna hi a, tuatawh lungkim uh hi. Ahi zongin a tawpna-ah, lunggimna leh sihna dong paipih ding hi.\nZeisu’ singlamteh in angsung khualna si sakin, phal tak a piakkhiatnopna hing sak hi. Piakkhiat ding bek gengen ci-in phun nawn lo ding hi. Pasian in a mite a kisawl bang bek a, a sem ding sangin a zaizaw a, a sem dingin hong sam hi. Hih leitung mihingte khuamial gamtat tawh a kidim laitakin, ciangtan nei lo sepnopna tawh a sem dingin Pasian in hong sam hi. Pasian’ tate tampitak in leitung tawh kipawl gamtatna leh hazatna lungsim tawh kidim khin ta hi. Mite’ phattuam nang bawl ding thu amau mai-ah i lah zawh kei leh Pasian deih nunzia-ah kikhel zo lo ding uh hi.\nNeihsakem Dinmun ii Thupha Ngah Dingte\nTopa in a nungzuite’ kiangah, “Note leitung khempeuhah vak kawikawi unla, mi khempeuh lungdamna thu nahilh un” a cih pen, mi khempeuh in a itna thu a theih nading a deihna ahi hi. Pawlkhatte in lungdamna thu tangko dinga a pai laitak un, nasep a kizawh mengmeng nadingin mite’ tungah huhna sum ngen uh hi. Mawhnei mite’n gupna thupha a san theih nading Topa’ kiangpan hong pai thuphate ei leh ei, khat leh khat hong kihawm sak hi. A kisam sum khempeuh zong mihingte’ khut sung mahah kemsak hi. Hi banga mihingte hong zatna in Pasian nasepzia khat ahi hi. Hih gupkhiatna nasep mihingte’n i sep ding ahi hi. Banghang hiam cih leh mihingte khat leh khat kihehpih a, hih zawh zah tawh i kihuh ding Topa’ deihna ahi hi.\nPasian’ khut vanglian in na hoih khempeuh leitungah a koih na tawh leitung mihingte hong itna hong lak hi. Mizawngte zong Topa’ aa mah ahi hi. Lungdamnathu Pasian in pia hi. Leitung a kham leh nguun te zong Pasian aa ahi hi. Pasian in kisam sa hi leh vantung panin zong kham leh nguun guah bangin hong zu sak thei hi. Ahi zongin tua bangin hih lo a, ei leitung mite mah neihsakem (steward) in hong zanga, leitung sum, kham leh nguunte hong ap hi. I khut sunga Topa’ hong kep sak leitung sum, kham leh nguun te ei aading bek a kep tentan ding hi lo a, mi dangte’ hamphat nading leh noptuam nading a i zatding ahi hi. Pasian in a thuphate mihing tungtawn in leitungah hawm khia sak hi. Mihing khempeuh in, ei angsung bek kikhual ding hi lo a, i biak Topa Pasian tawh i kibat theih nadingin mite’ noptuam nading sepkhiatnopna lungsim i neih ding hong deih hi. A tawpna-ah Zeisu ii a tawntung hehpihna a kidim letsong i ngah nadingin Pasian in piakkhiat nasep ei aading hong gelsak ahi hi.\nSinglamteh Kimkotah Kimuh Khopna\nCalvary mualtung a hong lah khiat tawntung itna i hingkik sak ding hi. Thathak lakik ding hanga, pawlpi sungah i kizeel sak ding hi. Topa Zeisu in leitung a hong lahkhiat gamtat siangthote i hih zawhzah in lak khia ding hi lo i hi hiam? Tua mah bangin mite’ hamphat nading bawlna zong zekai lo tak in i hih zawhzah i hanciam ding hi lo ahi hiam? Zeisu in nang aading a nuntakna hong pia a, singlamteh tungah hong sih na muh laitak in, na lungsim kongkhak khauh takin khak a, ke’n bangmah ka pia zo kei ding hi cici laiding na hi hiam?\nZeisu a um khempeuh in Ama hong itna thu kiptak len ni. Tua itna in mi khempeuh Ama singlamteh gei-ah hong kai lel ding hi. Tua itna in angsung khualna lungsim hong paaikhia sak dinga, singlamteh phungah pum khat hong suaksak ding hi.\nAngsung khualna, a nusia lungsim tawh Calvary singlamteh phungah kimu ni. A hoihpen dinmun na tun nadingin na hanciam leh Pasian in nang thupha hong pia ding hi. Pasian’ hehpihna tokhom mai-ah na naih a leh mawh nei mite mawhna dumkhuk sung pan kaihkhiat nading vantung pan hong kikhia suk kham khauzang tawh nang zong hong kihen khawm, na mu ding hi. Tua tak ciangin nang ii itna lungsim in leitunga om Pasian’ itna a thei nai lo, lametna a nei nai lo na sanggamte’ kiangah a tung ding hi.\nNeihsa Kepzia (Counsel on Stewardship - EGWhite) - by Pr. Kai Khan Khual


url: =US gamsung khualzinna pawlkhat – 64 :: ZOMI DAILY\nUS gamsung khualzinna pawlkhat – 64\nposted on 6 March 2016 at 8:00 am Lomkholna: Article, Awnzapau\nHollywood pan St Petersburg\nFlorida pai buang Kennedy Space Center pha lo in ka ciah nuam kei ta leuleu hi. Tua bek tham loh in America ka tun ma diak tak in, Kangkangnu’ Nu Ngaih Lian in St Petersburg khua gei a leii hoih mahmah khat tawh akizaihna maan hong khak mu khin ka hih manin tua leii mahmah zong a phualah ka mu nuam hamtang hi. Tua teng kawmkal ah Saint Petersburg a om Pa Kimsan (Pa Kim Khaw Suan) leh Nu Vum Do (Nu Vum Do Cing)te nupa in ciah leh kuan leh tamna giahna ding amau inn mahah hong vaihawm sak nung… ahong cih ciangin lungdam takin ka sang pah uhhi. (Sorry, Do, pen hoih sa lo in Nu Vum Do Cing panin amau nupa thukimna tawh kizui in Nu Vum Suan Cing in kilaih ahih manin mai lamah alaihna min bangin kong zang pah ding hi.) Florida pan ka kilehkikna ding uh ani ka ciangtan sa uh ahi a, tua zui in ka khualzinna ding uh ani akha ka seh uh ciangin tuni mah a ka dinkhiat kei uh leh ka hun uh kicing nawnlo hi.\nHollywood pan Saint Petersburg dong hong puak dingin Mangno (Tg Thang Khan Mang, Kaptel) in mawtaw hoih mahmah SUV te khat tawh zingsang nai 10:00AM in hongzawn a, ka lawmte thum a nungah tu in kei a mai ah ka tu hi.\nLampi ah Palm Beach dong tuipi geiteng mah ka tawn suaksuak uhhi. Palm Beach pan nitumna lam zuanin ka pai uh a, khuaneu khuata teng ka nawk khakha uhhi. Palm Beach akipan ka totna lampite uh freeway/express highway lianpite hi nawn lo in feeder road ci-in khua khat leh khua khat kikawmna lamke leh express highway ding a, a ngim pawlpawl zong ka nawkkha uhhi. Ka ci adam liai nak leh khualzin ka ut mahmah bangmahin mawtaw tungah cikmah in ka lusu kei a, ka kim ka pam ka khuadak niloh hi.\nIh sang laisinna Gamthu bu ah taaksingte pen tuipi mai pan 3000ft asanna ah po hi ci in kisim kha ngei napi’n, tun tuipi gei linlian tuipi pan average elevation 6ft-12ft vive ahihi. Florida State bupah a sang penpen Northern Florida Highlands sungah Briton Hill kici mual hi a, a sanna 345ft bek ahihi. Florida ah mual aa min piangte sanna 49ft pan 345ft kikal vive hi a, ei Zogam tawh tehkak leng cihtaak het lo hi. Ahih hangin tuipi gei naii tektek ah thankungte leh taaksingte a ciingg a ciingg in po khawm ngelhngalh ka mu a, lamdang kasa mahmah hi.\nAhi zongin amah leh amah a, apo hilo a, ama khua hun leh a sanna tawh kituak lo hi ta se leh a suan naknak ciangin a po naknak bekmah hi a, ahoih zah dingin bel hoih zo taktak sam lo hi. Florida cih thadah Tulsa, OK leh Texas State lam ahi Central America zongah leiniamna a amah leh amah a, apote pen a tehpulh nam vive a, tua lo buang khuasung leh khuakim ataaksingte pen a suan tawm vive mah ahihi.\nTuipi pan akigamla diakna gamsung lam ka tun uh ciangin lenggah lo, lingmaw lo, seek leh sahawk, tanpaya lo khawng ka mu uh a, lingmaw bang pawl khat min din kithawi hi. Innlam a lenggah gui ih kongbiang khawng a ih guizamsak tawh kibanglo peuhmah lo in a mau khat leh khat 7ft-10ft khawng bek kihalin suan uh a, lenggah a lawh khit ciangin kumsialin heuh pahpah uhhi. Tua a heuhna pan a selkikte tung ah a gah hong gah pahin limci thei mahmah hi.. na ci uhhi.\nA sawt lo in expess highway I-75 ka man uh a tua pan leilu lamah taisuakin Saint Petersburg nitak nai 4:00PM in ka tung seisai uhhi. St Pete tunna ding santak lian ah a etlawm mahmah leitungah a hoih pen thumna khau leiipi khat na om a, a inn ka tun khit uhteh ka van uh suahkhia in innteekte tapa u pen nihna Mangpu (Pa Khai Sian Mang) kiangah huhna ngen pahin tua leiipi en dingin mawtaw tawh ka paipha kik uhhi.\nKo hong kha Mangno pen amah zong a manloh kawmkal a off day la ahong pai ahi a, a zing ciangin nasep kuan kul ahih manin tua ni mahin kileh kik pah hi. Amah tawh zong akilimtheih kholsa lua ka hi kei uhhi. Bangbang hita leh ko tungah na hoih a hong bawlnate ih tung Pasian in na guaksuak sak peuhmah kei ta hen.. cih ka thu ngetna uh ahihi.\nPrevious: Federal State leh Zomi ~ Pu Zokhai\nNext: Na hauhnop leh Kawlgam ciah in\nDahna Pulaakna: Mangpha Tg. Kam Sian Mung @ Mungtawng, Kum 18 (Gualnam Beh)\nZomi Literature: Khiatna tuamtuam anei “leh” ~ Rev. Pau Lian Mang


url: =Nakpi-a Pattahna Lauhuai. - Zomi Adventist Innkuan\nNakpi-a Pattahna Lauhuai\nHilh pilna hun sunga hoih taka a kipantah a hi ding tawh a kibang naupangte a omna innkuan tampi om hi. A hi zongin amaute a len ngeina paiziate a kisiat ciangin, amaute in a ngaihsutna ding uh, a gamtatna ding uh thei nawn lo-in, amau’ thutawmin khensatna nei thei lo thei uh hi.\nAmau’ hih theih zah leh a lungsim un a zawh zah uh tawh kizui-a amau’ thutawma ngaihsutna leh gamtatna a nei thei dinga hoih taka lam lahna lo tawh khang, note nakpi-a pattahna in lungsim leh gamtat thanem mi piang sak ding hi. Amau’ hih theih zah leh a lungsim un a zawh zah tawh kizui-a amau’ thutawma ngaihsutna leh gamtatna a nei thei dinga hoih taka lam lahna panin amaute a ngaihsutna uh khangin, amau leh amau zong kithupi muh thei-in, a siamna uh a zang khia dingin kimuang thei bek ding uh hi. Amau’ thutawma a gamta dinga mite’ mai ah a hong om uh ciangin, amau te a pil dingin kipantah lo-in ganhing bangin kipantah a hih lam hong kilang ding hi. Amau’ utna lungsim pen kimakaih zaw lo-in nute pate leh siate’ hilh gam gamna a mang dingin kizawhthawh bawl zaw hi.\nAmau’ khut naui-a om naupangte’ utna leh lungsimte uk zo gawp in, ci-a a kisial nute pa te leh siate in, zawhthawhna leh lau sakna tawh thu a man sakna pan uha a hong khang khia naupangte’ mai lam nuntak zia kan khia thei uh hi leh, kisial ngam nawn lo ding uh hi. Tua bang naupangte, nuntak nasep haksate a sem dingin a kiging khol mahmah lo uh hi zaw phial hi. A sang naupangte uh’ lungsim uk zo gawp ing ci-a a lungkim siate pen tawl khat sung pahtak huai a bat hangin, nasep a zo mahmah siate hi lo zaw uh hi.\nAmau te amau kilian sak gemgamin, a thuneihna uh hihpihna om lo-in zang guapguap uha, tua bangin a tanote uh leh a sang naupangte uh’ lungsim la zo lo uh hi. Amaute in a kiang nai uah a tanote uh kai khawmin, amaute a itna uh lak hen la, amaute’ hanciamna khempeuh leh a kimawlnate ngngawn uah a lawpna uh lakin, naupangte’ lakah naupang bangin khat veivei va om leh naupangte a lung uh dam mahmah dinga, amaute’ itna leh muanna ngah zaw ding uh hi. Tua hi leh naupangte in a nute a pate uh leh a siate uh’ thuneihna zahtakin, thu hong mang baih zaw ding uh hi.\nLam khat panin, a nute a pate uh leh a siate uh’ khensatna lo tawh amaute’ thutawma a gamta dingin khangnote koih khong ding hi lo hi. Thu theisate’ khensakna zahtaka, a nute a pate uh leh a siate uh’ makaihna a mang dingin naupangte hilh ding kisam hi. A nute a pate uh leh a siate uh’ lungsim tawh amaute’ lungsim a kihual dingin hilh ding kisama, amaute’ kuppihna man ding a hoih a hihna zong a muh theihna dingun tua bang mahin hilh kul hi. Tua hi leh a nute a pate uh leh a siate uh’ makaihna khut nuai panin a pai khiat uh ciangin, amaute’ zia-leh-tong pen huih muta kivuang pumpeng tawh kibang nawn lo ding hi. 3T, laimai 132-135.\nNaupangte Hilh Lo-a Khantoh Sakna In Mawhna Hi.\nNute pate kimkhat in a tate uh biakna lam pilna sin sak lo uha, sang lam pilna zong don sak lo uh hi. Tua te don loh ding hi lo hi. Naupangte’ lungsim pen phevela, thatang tawh na a sem hiam, lai a sim hiam khat a hih kei leh, amaute siatna huzap sung tung ding hi. Tua a hih manin naupangte hilh lo-a khantoh sak ding pen nute pate’a dingin mawhna a hihi. Kimanna nei-a a lawp huai laibute a guat ding uh, nasep a hilh ding uh, thatang nasep hun a neih sak ding uh leh, laisin hun leh lai sim hun a neih sak ding uh a hihi. Nute pate in a tate uh’ lungsim a laptoh sak ding uh leh a ngaihsut siamna uh a khantoh sak na’ng uh a hanciam ding uh a hihi. Kikoih dapa a kihah lo lungsim pen niam hamtangin, zualzangin, kisia hi. Satan in a hun hoih zang pahin, a thadah lungsimte zol pah hi. 1T, laimai 398,399.\nNu’ nasep pen naungek tawh kipan pah hi. A tano’ lungsim leh utna a uk zawh ding, thu a man sak zawh ding leh thu a mang dinga a hilh ding kisam hi. Naupang hong gol zawh deuh ciangin, a khut om khong sak kei un. Nu khempeuh in a tate uh tawh thu kikup ding, a khialhnate uh hilh ding leh lung duai taka amaute lam maan hilh ding hun a zat ding uh a hihi. Khristian nute pate in a tate uh Pasian’ ta a suak dingin hilhin puah uh a hih lam a kitheih ding uh kisam hi. Naupangte a biakna nuntak buppi uh pen a neutung uha kipan a kihilh dan leh zia-leh-tong a kipuah dan tawh kisai hi. A neutung uha kipan a kithu zawh kei-a, nute pate’ thu a mang dingin a kibawl kei leh a khaw nung ciangin hilh ding hong haksa ta ding hi. A kithu zaw ngei nai lo lungsim pen Pasian’ thu a mang dinga bawl ding haksa mahmah hi. Hih nasep thupi a awlmawh lo nute pate in khialhna lianpi a bawl uh hi-a, a tanote uh’ tung leh Pasian’ tungah a mawh uh a hihi. 1T, laimai 390,391.\nNute pate aw, na tate uh na hilh ding uha Pasian in a hong sawl pilna na hilh kei uh leh a piang bang bang thusitna na thuak ding uh hi. Tua hanga a piang te na tate uh’ tung bek ah a bei ding hi lo hi. Lo lai-a a kikho khia lo ling kung khat tampi a hong phak mah bangin nangma ginat lohna hanga a piang mawhnate in amaute’ kikholh pih khempeuh zong sia sak lai ding hi. CG, laimai 115.\nA citak lo nute pate’ tungah Pasian’ samsiatna tung takpi ding hi. Amaute in hih leitung ah amaute a sun ding ling kung a suan bek hi lo-in, thukhenna hun ciangin amau’ ginat lohna hangin thuak kik lai ding uh hi. Thukhenna ah mi tampite hong dingin, amaute a kham lohna hangin a nute a pate uh mawh sakin, suksiatna a thuakna uh amau’ hang hi, hong ci ding uh hi. Nute pate in a maan lo hehpihna leh itna tawh a tate uh’ khialhnate mai saksak uha, hilh loh taai lohin koih khong uh a hih manin, a tate un siat lawh zaw uh hi. Amaute’ sisan pen a citak lo a nute a pate uh’ tung mah tu ding hi. 1T, laimai 219.\nThadahna A Siathuaina\nThadahna hangin mawhna tampi tak piang a hihna kei hong kilak ngei hi. A thanuam khutte leh lungsimte in galpa’ mawh zolna donin nei man lo-a, a thadah khutte leh khuakte pen Satan’ uk dinga a baihsa hi pah hi. Lungsim, hoih taka a ki-uk loh ciangin, a hoih lo nate hong ngaihsun pah hi. Thadahna pen mawhna a hih lam nute pate in a tate uh a hilh ding uh a hihi. 1T, laimai 395.\nNaupangte’ tung pana vangik khempeuh dom khiat sakna, thadaha tup mel nei lo-a om khong sakna, bangmah sem lo-a a ut peuh uha tat sakna sanga siatna lam a tun zaw na dang bangmah om lo hi. Naupangte’ lungsim pen phevela, kimanna a nei a hoih lam ngaihsutna tawh a kidim kei leh a sia lam mah hong ngaih sung pah ding hi. Amaute a tawlngak ding uh a kitangsam a hih zah khatin, na a sep uh, thatang nasepna, lai simna leh sinna hunte zong maan maaana a neih ding uh hilh ding zong kisam hi. Amau’ kum tawh ki zui-in nasep nei sak un la, kimanna a nei a lawp huai laibute zong guan un. AH, laimai 284.\nNaupangte in nasep khat peuh lawp takin hong sep uh hangin, hong cimtak pah uha, a dang khat peuh khelin matut mel nei lo thei uh hi. A tate un nasep a khel themthum ding uh nute pate in a phal ding uh hi lo hi. A khangto ding lungsimte lungduai taka hilh pilna hun a om lo ding zahin na a tuamtuam tawh hun a bei sak ding uh hi lo hi. Hansuahna kam tawm khat peuh, a hun liana huh pakna khat peuh in, amaute’ buaina leh lungkiatna bei sak thei hi. Nasep masuan khat a zawna uh pana a ngah uh lungkimna in nasep a haksa zaw amaute sem nuam sak ding hi. 3T, laimai 147,148.\nA kizol bawl a kidon bawl diak naupangte in a tua bang ding lamen den uha, a lametna bangun a kibawl loh ciangin, lungkim lo-in heh thei uh hi. A khan tawnun tua bangin om thei hi. Amaute cimawhin, a huh ding deihin, amau a mai-et ding leh a zol bawl ding mi lamen den uh hi. Amaute’ thu kinial kha leh, nupi papi a suah khit nangawnun zong, amaute a kikhel bawl in ngaihsun uh hi. Tua bangin amaute in a masuan khempeuh uh bing sakin, amau’ thutawmin phu zo lo in, na khempeuh amau’ deih bangin piang lo a hih manin phun phunin hanghang uh hi. 1T, laimai 392,393.\nNupi in ama sep ding tawh a innkuan pihte’ sep ding tawh a vekpi-in sema, a pasal leh a tate mei kiangah tu hit hiata a om lai takin, amahmah in sing la-in, tui tawi-in, sing ehna ding hei nangawn a lak ciangin, amahmah tung leh a innkuan pihte’ tungah khialhna lianpi a bawl a hihi. Zite leh nute pen a innkuan pihte’ sila dinga Pasian’ seh hi lo hi. Inn sung vangikte a puak pih dingin a tate pantah se lo-in, nupi tampi in lungkhamna vangik lelin om uh hi. Tua bang mahin teek baihin, a hun nai lopi-in si-in, bangmah thei nai lo a tate makaih ding a kisap pen lai takin a nu in sih san hi. Kua’ mawhna hiam?\nPasalte in a zite uh a buai luat lohna ding leh a lungnop theihna dingin a hih theih zahun a hanciam ding uh a hihi. Hong zongsang pah ding uh a hih man in naupangte thadaha om mawk sak ding hi lo hi. 5T, laimai 180,181.\nPawlpi thulam lak bu 2 na.\n3T = Testimonies for the Church, Vol. 3\n5T = Testimonies for the Church, Vol. 5\nPrev post Na Tate Uh Khris Kiangah Kha Un.\nNext post Donate a Book Campaign


url: =US kumpi in peemta mi 858 te Citizenship piakhial ahih manin sitpha kikding ~ ZD :: ZOMI DAILY\nposted on 1 October 2016 at 9:03 pm Lomkholna: News, Refugee, Sawltak, USA, World\nU.S. Government in alung himawhhuai gam “Countries of Concern” in aciapteh uh gampawlkhat pan US gamsung ah peemta Immigrants in atung mi 858 te Citizenship piakhial uh cihthu AP News te’n September khasung in genkhia uhhi. Hih vai tawh kisai September 19 ni in US Homeland Security Audit Release sungah genkhiatna nei uh a, tua U.S. Citizenship akipiakhial te lakah “Immigration Fraud Case” vai tuamtuam hangin hong paikhiatna gamah puakkikding “Pending Deportation Orders” pawlkhat zong kihel uh cimawk hi.\nU.S. te လဝက ahih keileh DHS “Department of Homeland Security” panin thukancian Inspector te genkhiatna ah tua peemta Immigrants te in U.S. Citizenship a nget laitak un midangmin zatsak cihkhawngleh amau suahni ahilopi zang cihte tawh Citizenship ngetna Application bawl uhhi. U.S. Government Databases sungah hih peemta Immigrants mite ii khutma Fingersprints te omlo ahih manin, atom in USCIS ihcihcih “United States Citizenship and Immigration Services” te’n Citizenship Application akibawl ciangin apiakhialkha uh cimawk hi.\nHih Report sungah tua peemta Immigrants te khatciat ii amin apuam kigelhlo a, ahi zongin Inspector General John Roth ii Auditors te genkhiatna ah United States gam adingin alung himawhhuai pawlkhat leh zuaukhemna Immigration Fraud akilimzat mahmahna gampawlkhat pan cihciangbek genkhia uhhi. Tuaban ah Report sungah tua mite banggampan cihzong genkhialo uhhi.\nDHS Officers te genkhiatna ah hih mite ii Fingerprints tepen Computer sungah Electronic Database tawh kikemkhalo a, labusung ah Paper-based laidal bekin kikemkha ahih manin, amau te ii Information pen aki zongkhiapak theilo ahihi ci uhhi.\nTua ahih manin Immigration Officials te’n hihte khatciat ii Files tepen Database sungah Upload ding uh a, kumpi thunei te’n amuanmawhhuai Fraud Case dingin aki ciamteh te etcian kikna neiding uh cihi.\nU.S. Federal Databases sungah peemta Immigrants mi 315,000 te ii Fingerprints omlo, mangthang hi ci’n Inspector General John Roth ii Report sungah genkhia hi. Tuate lakah pawlkhat pen US gamsung panin hawlkhiatna “Final Deportation Orders” a ngahkhin leh gitlohgamtatna Fugitive Criminal ciaptehna anei pawlkhat kihel cihi.\nTuaban ah US Immigration and Customs Enforcement panin mi 148,000 te ii Immigrants Files te etcianna neinailo uh a, tuate avek un Fingerprints guanbeh in etcianna neiding uh cihzong kiza hi.\nHih mi 858 te lakah Zomi te aki helkhaloding in lamen hang. ZD Sawltak #zomidaily\nPrevious: Lai simna in khansau sak thei ~ Kham Pian Thang\nNext: Christian Hymn te’ tangthu: Eite’ Ki-Itna\nMakai hoih i cih pianpih maw sinna ~ Cin Khaw Mung


url: =Update: USA ah mawtaw in hong taihlupsak Lun Nuam vai ~ Tungzang Innkuan :: ZOMI DAILY\nposted on 19 October 2017 at 1:00 pm UTC+9:30 Lomkholna: Dahpihna, News, Zomi\nLia Lun Lawh Nuam Thang @ Lun Nuam vai genbeh na: (Georgia state Atlanta khuapi ah Tungzang te Dahna:)\nPa Zam Tuang & Nu San Niang te tanu nihna Lun Nuam (kum 4) pen Indian Creek Elementary School ah Mucu @ (Pre-K) akah laitak hi aa, tuni Oct 18, 2017, 6:45am hun in a inn le sang kikal sangmai ah lam akan laitak in alamkan na veilam pan motaw khat hat takin @ hight speed tawh hong tai khat in phukha aa laam 5-6 ding bang lawnmang hi. Lamkan laitak in honkhat in akan hi aa mawtaw dangte zong akhawl dimdem kimlai ahi hi.\nLun Nuam te sangkha apaipih ah pi, Nu Suumnu in mawtaw hatlua amuh vat teh naupang teng alam kanna sa lam ah aleh kaih vat hi aa LunNuam! UMangnu leh apuno Zopi tawh kilen diitdeet hi aa, Mawtaw khauhlua ahih manin Lun Nuam nawkkhia suak hi.\nTua ciangin Sang sia ten delhsuk pahin 911 sampah aa thakhat thu in emergency te le police te hong tungvat in Emory Children Emergency ah manlang takin puak pah uh a, Sia Pauci te nupa, Nu San Niang, Pa Khaipi le kei tawh zato ah Emergency mawtaw nungdelh in ka taisuak pah uh aa, ah Pa Zam Tuang pen ah Sushi sai panin hong taisuakin zato ah ka ki tuntuah ngei ngai uhhi.\nEmergency room ka tun ciangun a nu le pa le Pastor hong samtuam aa tuakhit sawtlo deuh ciangin Pastor pa zi lutthei ci in hong sam kik aa adendeuh teh adang teng hong lutsak hi. Ka lut uh ciangin Dr te in khasia takin hong gen aa it huai Ngaihno Lun Nuam nunna na beikhin ta mawk hi.\nSang siapi te aa kipan kumpi thunei te na ngawn in hong delh ciat uh aa Khuapih te le Atlanta Zomi tampi in itna hong lakin hong dah pih uhhi.\nHong nusiatna thu zaksak kawikawi khitteh zato aa kidelh kitam semsem ta aa Lun Nuam luanghuam ahih leh avot khan aa koih dingin paipih ta aa Lun Nuam delh aa pai mawtaw 10 val ding teng ( Lun Nuam)Pa Zam Tuang te innlam kazuan uhhi. Inn tun ciangin Zomi le namdang te inn sung innpua na dimkhin aa dahna puaknuam tuam hi.\nMawtaw hawlpa taisuak ahih manin police ten Helicopter tawh atung pan delhin anuai pan mawtaw tawh kidelh uhhi. (Ahong matsak hamtang ding thungetna ah phawkni).\nAmerican Media te:\nAmau te ahih leh sang naupang khat sangmai ah accident asi ahih ziak in lunglut takin\nFox 5, Chanel 2, Chanel 11 te leh CBS news te abanban in hong pai in interview hong bawl ciat uhhi.\nHunbawl ding leh sihvui hun ding ahunzui in hong update toto nung.\nAtlanta Tungzang innkuan\nUpdated: October 18, 2017, 5:30pm\nPrevious: Hanciamna i neihding mah thupi ~ Tg. Samuel Nas\nNext: Sehnel tunga kilam leh suang tunga kilam ~ Tdkhen